MT Il-Ġurnal Uffiċjali ta’ l-Unjoni Ewropea 56

Ir-Regolament Nru 44 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi li jikkonċernaw l-approvazzjoni tat-tagħmir tat-trażżin għat-tfal li jirkbu bħala passiġġieri f’vetturi bil-magna (“sistemi tat-trażżin għat-tfal”)

1. L-AMBITU

1.1. Dan ir-Regolament japplika għas-sistemi tat-trażżin għat-tfal li huma adattati biex jiġu installati f’vetturi bil-magna li għandhom tliet roti jew aktar, u li m’humiex maħsuba biex jintużaw ma’ sits li jintlewew (li jintrefgħu) jew li jħarsu lejn il-ġnub.

2. ID-DEFINIZZJONIJIET

Għall-fini ta’ dan ir-Regolament:

Sistema tat-trażżin għat-tfal (“trażżin”) tfisser arranġament ta’ komponenti li jistgħu jinkludu t-taħlita ta’ ċineg jew komponenti flessibbli b’bokkla ta’ sigurtà, apparati għall-aġġustament, żjidiet u f’ċerti każi tagħmir supplimentari bħal kerrikot, benniena għat-trabi li tinġarr, siġġu supplimentari u/jew ħarsien mill-impatt, li jistgħu jintrabtu ma’ vettura li taħdem bl-enerġija. Hija ddisinjata b’tali mod li tnaqqas ir-riskju li min jilbisha jweġġa’, fil-każ ta’ kolliżjoni jew ta’ tnaqqis f’daqqa tal-veloċità tal-vettura, minħabba li tkun limitata l-mobilità tal-ġisem ta’ min jilbisha.

It-trażżin għat-tfal jaqa’ f’ħames “gruppi ta’ massa”:

2.1.1.1. il-grupp 0 għal tfal li jiżnu inqas minn 10 kg;

2.1.1.2. il-grupp 0+ għal tfal li jiżnu inqas minn 13 kg;

2.1.1.3. il-grupp I għal tfal li jiżnu bejn 9 kg u 18-il kg;

2.1.1.4. il-grupp II għal tfal li jiżnu bejn 15-il kg u 25 kg;

2.1.1.5. il-grupp III għal tfal li jiżnu bejn 22 kg u 36 kg.

It-trażżin għat-tfal jaqa’ f’erba’“kategoriji”:

2.1.2.1. kategorija “universali” għall-użu kif speċifikat fil-paragrafi 6.1.1. u 6.1.3.1. għal ħafna mill-pożizzjonijiet tas-sits tal-vetturi, u b’mod partikolari dawk li ġew ivvalutati skond l-Appendiċi 2 ta’ l-Anness 13 – tar-Regolament Konsolidat dwar il-Kostruzzjoni tal-Vetturi (R.E.3) bħala kompatibbli ma’ tali kategorija ta’ trażżin għat-tfal;

2.1.2.2. kategorija “ristretta” għall-użu kif speċifikat fil-paragrafi 6.1.1. u 6.1.3.1. għall-pożizzjonijiet tas-sit indikati għal tipi ta’ vetturi partikolari kif indikat jew mill-manifattur tat-trażżin għat-tfal jew mill-manifattur tal-vettura:

2.1.2.3. kategorija “semi-universali” għall-użu kif speċifikat fil-paragrafi 6.1.1. u 6.1.3.2;

kategorija ta’ “vetturi speċifiċi” għall-użu jew;

2.1.2.4.1. fuq tipi speċifiċi ta’ vettura, skond il-paragrafi 6.1.2. u 6.1.3.3.; jew

2.1.2.4.2. bħala trażżin għat-tfal maħsub bħala parti mill-vettura (built in).

Is-sistemi tat-trażżin għat-tfal jistgħu jkunu ta’ żewġ klassijiet:

klassi integrali li tinkludi taħlita ta’ ċineg jew komponenti flessibbli b’bokkla tas-sigurtà, apparat għall-aġġustament, żjidiet, u f’ċerti każi siġġu supplimentari u/jew ħarsien mill-impatt, li jistgħu jintrabtu permezz taċ-ċinga jew taċ-ċineg integrali tagħha stess;

klassi mhux integrali li tista’ tinkludi trażżin parzjali, li, meta jintuża flimkien ma’ ċinturin għall-adulti, li jgħaddi madwar il-ġisem tat-tfal jew irażżan it-tagħmir li fih jitpoġġew it-tfal, jifforma sistema kompleta ta’ trażżin għat-tfal;

2.1.3.1. “trażżin parzjali” tfisser tagħmir, bħal booster cushion (kuxxin li tippermetti lit-tfal iħarsu barra mit-tieqa u hija maħsuba biex tidħol eżatt fis-sit tal-karozza), li, meta tintuża flimkien ma’ ċinturin tas-sigurtà għall-adulti, li jgħaddi madwar il-ġisem tat-tfal jew irażżan it-tagħmir li fih jitpoġġew it-tfal, jifforma sistema kompleta ta’ trażżin għat-tfal;

2.1.3.2. “booster cushion” tfisser kuxxin soda, li tista’ tintuża ma’ ċinturin tas-sigurtà għall-adulti;

2.1.3.3. “ċinga għall-gwida” tfisser ċinga li tagħfas iċ-ċinga ta’ l-ispalla taċ-ċinturin tas-sigurtà għall-adulti f’pożizzjoni adattata għat-tfal u fejn il-pożizzjoni effettiva li fiha ċ-ċinga ta’ l-ispalla tbiddel id-direzzjoni tista’ tiġi aġġustata permezz ta’ strument li jista’ jiġi mċaqlaq ’il fuq u ’l isfel mat-tul taċ-ċinga biex tinstab l-ispalla ta’ min jilbisha, u mbagħad jissakkar f’dik il-pożizzjoni. Din iċ-ċinga għall-gwida mhix maħsuba biex iġġorr parti sinifikattiva mit-tagħbija dinamika.

2.2. “Siġġu għas-sigurtà tat-tfal” tfisser trażżin għat-tfal li jinkludi siġġu li fih jitpoġġew it-tfal.

2.3. “Ċinturin” tfisser trażżin għat-tfal li jinkludi taħlita ta’ ċineg b’bokkla ta’ sigurtà, apparati għall-aġġustament u żjidiet;

“Siġġu” tfisser struttura li hija parti kostitwenti mit-trażżin għat-tfal u hija maħsuba biex takkomoda tifel f’pożizzjoni bilqiegħda;

2.4.1. “kerrikot” tfisser sistema ta’ trażżin maħsuba biex takkomoda u trażżan it-tfal meta jkunu mimdudin fuq daharhom jew fuq żaqqhom bis-sinsla ta’ daharhom perpendikulari għall-pjan medjan lonġitudinali tal-vettura. Huwa ddisinjat b’tali mod li l-forzi tat-trażżin jitqassmu tul ir-ras u l-ġisem tat-tfal għajr għad-dirgħajn u għar-riġlejn fil-każ ta’ kolliżjoni;

2.4.2. “trażżin għall-kerrikots” tfisser tagħmir użat biex irażżan kerrikot ma’ l-istruttura tal-vettura;

2.4.3. “benniena għat-trabi li tinġarr” tfisser sistema ta’ trażżin maħsuba biex takkomoda t-tfal f’pożizzjoni kważi mimduda li tħares lura. Hija ddisinjata b’tali mod li l-forzi tat-trażżin jiġu mqassma tul ir-ras u l-ġisem tat-tfal għajr għad-dirgħajn u għar-riġlejn fil-każ ta’ kolliżjoni frontali.

2.5. “Appoġġ għas-siġġu” tfisser dik il-parti mit-trażżin għat-tfal li biha s-siġġu jista’ jittella’ ’l fuq.

2.6. “Appoġġ għat-tfal” tfisser dik il-parti mit-trażżin għat-tfal li biha t-tfal jistgħu jittellgħu ’l fuq fi ħdan it-trażżin għat-tfal.

2.7. “Ħarsien mill-impatt” tfisser tagħmir imwaħħal quddiem it-tfal u maħsub biex iqassam il-forzi tat-trażżin tul il-parti l-kbira tat-tul tat-tfal fil-każ ta’ impatt frontali.

“Ċinga” tfisser komponent flessibbli maħsub biex jitrasmetti l-forzi;

2.8.1. “ċinga ta’ fuq il-ħoġor” tfisser ċinga li, jew fil-forma ta’ ċinturin sħiħ jew fil-forma ta’ komponent ta’ ċinturin bħal dan, tgħaddi tul il-parti ta’ quddiem tal-pelvi tat-tfal u trażżnu;

2.8.2. “trażżin għall-ispalel” tfisser dik il-parti ta’ ċinturin li trażżan il-parti ta’ fuq tat-torso tat-tfal;

2.8.3. “ċinga għal bejn il-koxox” tfisser ċinga (jew ċineg diviżi, fejn tkun magħmula minn żewġ strixxi jew aktar) imwaħħla mat-trażżin għat-tfal u maċ-ċinga ta’ fuq il-ħoġor u mqiegħda b’mod li tgħaddi bejn il-kuxxtejn tat-tfal; hija ddisinjata biex ma tħallix lit-tfal jiżżerżqu minn taħt iċ-ċinturin ta’ fuq il-ħoġor matul l-użu normali u biex ma tħallix liċ-ċinturin ta’ fuq il-ħoġor jiċċaqlaq minn fuq il-pelvi waqt impatt.

2.8.4. “ċinga għat-trażżin tat-tfal” tfisser ċinga li hija parti kostitwenti miċ-ċinturin u trażżan biss il-ġisem tat-tfal;

2.8.5. “ċinga li twaħħal it-trażżin għat-tfal” tfisser ċinga li twaħħal it-trażżin għat-tfal ma’ l-istruttura tal-vettura u tista’ tkun parti mit-tagħmir għat-trażżin tas-sit tal-vettura;

2.8.6. “ċinturin biex jikkontrolla ċ-ċaqliq” tfisser il-montatura ta’ ċinturin li inkludi ċinturin ta’ fuq il-ħoġor, trażżin għall-ispalla u, fejn tkun installata, ċinga ta’ bejn il-koxox;

2.8.7. “ċinturin f’forma ta’ Y” tfisser ċinturin fejn it-taħlita ta’ ċineg hija fformata minn ċinga li għandha tiġi ggwidata bejn il-koxox tat-tfal u minn ċinga għal kull spalla.

“Bokkla” tfisser tagħmir li jinħall malajr li jippermetti li t-tfal jinżammu mit-trażżin jew li t-trażżin jinżamm mill-istruttura tal-karozza u li jista’ jinfetaħ malajr. Il-bokkla tista’ tinkludi l-apparat għall-aġġustament;

2.9.1. “buttuna magħluqa biex tinfetaħ il-bokkla”, buttuna biex tinfetaħ il-bokkla b’mod li ma jridx ikun possibbli li tinfetaħ il-bokkla billi tintuża sfera li għandha dijametru ta’ 40 mm;

2.9.2. “buttuna mhux magħluqa biex tinfetaħ il-bokkla”, buttuna biex tinfetaħ il-bokkla b’mod li jrid ikun possibbli li tinfetaħ il-bokkla permezz ta’ sfera li għandha dijametru ta’ 40 mm.

“Apparat għall-aġġustament” tfisser apparat li jippermetti li t-trażżin jew iż-żjidiet tiegħu jkunu aġġustati skond il-fiżiku ta’ min jilbsu, skond il-konfigurazzjoni tal-vettura, jew skond it-tnejn. L-apparat għall-aġġustament jista’ jew ikun parti mill-bokkla jew ikun tagħmir li jiġbed lura (retractor) jew kwalunkwe parti oħra taċ-ċinturin tas-sigurtà;

2.10.1. “apparat li jaġġusta malajr” tfisser apparat għall-aġġustement li jista’ jitħaddem b’id waħda b’moviment faċli wieħed.

2.10.2. “apparat li jaġġusta armat direttament fuq it-trażżin għat-tfal” tfisser apparat li jaġġusta għaċ-ċinga integrali li huwa armat direttament fuq it-trażżin għat-tfal, minflok ma jkun sostnut direttament mill-istrixxi li huwa maħsub biex jaġġusta.

2.11. “Żjidiet” tfisser il-partijiet tat-trażżin għat-tfal, li jinkludu l-komponenti li jorbtuhom, li jippermettu li t-trażżin għat-tfal ikun imwaħħal sew ma’ l-istruttura tal-vettura jew b’mod dirett jew billi jgħaddi mis-sit tal-vettura.

2.12. “Tagħmir li jassorbi l-enerġija” tfisser tagħmir li huwa maħsub biex tinħela l-enerġija b’mod indipendenti minn, jew flimkien maċ-ċinga u jifforma parti mit-trażżin għat-tfal.

“Apparat li jiġbed lura” tfisser tagħmir maħsub biex jakkomoda parti jew iċ-ċinga kollha tat-trażżin għat-tfal. Dan it-terminu jkopri t-tagħmir li ġej:

2.13.1. “apparat li jiġbed lura li jissakkar awtomatikament”, apparat li jiġbed lura li jippermetti li jinħareġ it-tul mixtieq ta’ ċinga u, meta tingħalaq il-bokkla, jaġġusta awtomatikament iċ-ċinga għal mal-fiżiku ta’ min jilbisha, filwaqt li ċ-ċinga ma titħallix tinħareġ aktar mingħajr l-intervent volontarju ta’ min jilbisha;

“apparat li jiġbed lura li iissakkar f’emerġenza”, apparat li jiġbed lura li ma jirristrinġix lil min jilbes iċ-ċinturin milli jiċċaqlaq liberament f’kondizzjonijiet ta’sewqan normali. Tagħmir bħal dan għandu apparati li jaġġustaw awtomatikament it-tul taċ-ċinga skond il-fiżiku ta’ min jilbisha, u mekkaniżmu li jissakkar li jkun azzjonat f’emerġenza permezz ta’:

2.13.2.1. it-tnaqqis fil-veloċità tal-vettura, il-ħruġ taċ-ċinga mill-apparat li jiġbed lura, jew kwalunkwe mezz ieħor awtomatiku (sensittività unika); jew

2.13.2.2. taħlita ta’ kwalunkwe wieħed minn dawn il-mezzi (sensittività multipla).

“Ankraġġ għat-trażżin” tfisser dawk il-partijiet ta’ l-istruttura tal-vettura jew ta’ l-istruttura tas-sit li magħhom jitwaħħal dan l-irbit għat-trażżin tat-tfal;

2.14.1. “ankraġġ addizzjonali” tfisser parti mill-istruttura tal-vettura jew mill-istruttura tas-sit tal-vettura, jew kwalunkwe parti oħra tal-vettura, li magħha huwa maħsub li jitwaħħal it-trażżin għat-tfal u li huwa addizzjonali għall-ankraġġ approvat taħt ir-Regolament Nru. 14.

2.15. “Iħares ’il quddiem” tfisser iħares fid-direzzjoni normali li fiha tivvjaġġa l-vettura.

2.16. “Iħares lura” tfisser iħares fid-direzzjoni opposta għad-direzzjoni normali li fiha tivvjaġġa l-vettura.

2.17. “Pożizzjoni inklinata” tfisser pożizzjoni speċjali tas-siġġu li jħalli lit-tfal jimteddu.

2.18. “Pożizzjoni mimduda/fuq id-dahar/fuq iż-żaqq” tfisser pożizzjoni li fiha ta’ l-inqas ir-ras u l-ġisem, għajr għad-dirgħajn u għar-riġlejn tat-tfal jinstabu fuq superiċje orizzontali meta jkunu wieqfa fit-trażżin.

“Tip ta’ trażżin għat-tfal” tfisser trażżin għat-tfal li ma jvarjax f’aspetti essenzjali bħal:

2.19.1. il-kategorija, u l-grupp(i) tal-massa li għalihom, u l-pożizzjoni u l-orjentament (kif iddefiniti fil-paragrafi 2.15. u 2.16.) li fihom, huwa maħsub biex jintuża t-trażżin;

2.19.2. il-ġeometrija tat-trażżin għat-tfal;

2.19.3. id-dimensjonijiet, il-massa, il-materjal u l-kulur ta’:

is-sit;

l-ikkuttunar; u

l-ħarsien mill-impatt;

2.19.4. il-materjal, in-nisġa, id-dimensjonijiet u l-kulur taċ-ċineg;

2.19.5. il-komponenti riġidi (il-bokkla, iż-żjidiet, eċċ.).

“Is-sit tal-vettura” tfisser struttura, li tista’ tkun jew ma tkunx integrali għall-istruttura tal-vettura, kompluta bit-tapizzerija u maħsuba biex takkomoda persuna adulta. F’dan ir-rigward:

2.20.1. “grupp ta’ sits tal-vettura” tfisser jew sit għal tnejn min-nies jew aktar jew numru ta’ sits li huma separati imma jinstabu wieħed ħdejn l-ieħor (jiġifieri mwaħħlin b’tali mod li l-ankraġġ ta’ quddiem ta’ sit wieħed huwa f’linja ma’ l-ankraġġ ta’ quddiem jew ta’ wara ta’ sit ieħor jew fuq linja li tgħaddi bejn dak l-ankraġġi), b’kull sit jakkomoda persuna adulta waħda bilqiegħda jew aktar;

2.20.2. “sit ta’ vettura għal tnejn min-nies jew aktar” tfisser struttura kompluta bit-tapizzerija u maħsuba biex takkomoda aktar minn persuna adulta waħda;

2.20.3. “is-sits ta’ quddiem tal-vettura” tfisser il-grupp ta’ sits li jinstabu fl-aktar parti ta’ quddiem fil-kumpartiment tal-passiġġieri, jiġifieri li m’għandhom l-ebda sit ieħor direttament quddiemhom;

2.20.4. “is-sits ta’ wara tal-vettura” huma sits fissi, li jħarsu ’l quddiem li jinstabu wara grupp ieħor ta’ sits tal-vettura.

“Sistema għall-aġġustament” tfisser apparat komplet li bih is-sit tal-vettura jew il-partijiet tiegħu jistgħu jiġu aġġustati biex jakkomodaw il-fiżiku tal-passiġġier adult li qiegħed bilqiegħda fis-sit; dan l-istrument jista’, b’mod partikolari, jippermetti:

2.21.1. spostament lonġitudinali, u/jew

2.21.2. spostament vertikali, u/jew

2.21.3. spostament angolari.

2.22. “Ankraġġ għas-sit tal-vettura” tfisser is-sistema, inklużi l-partijiet affetwati ta’ l-istruttura tal-vettura, li permezz tagħha s-sit għall-adult kollu kemm hu jitwaħħal ma’ l-istruttura tal-vettura.

“Tip ta’ sit” tfisser kategorija ta’ sits għall-adulti li ma jvarjawx f’aspetti essenzjali bħal:

2.23.1. il-forma, id-dimensjonijiet u l-materjali ta’ l-istruttura tas-sit,

2.23.2. it-tipi u d-dimensjonijiet ta’ l-aġġustament u tas-sistemi ta’ l-illokkjar tad-dahar tas-sit, u

2.23.3. it-tip u d-dimensjonijiet ta’ l-ankraġġ taċ-ċinturin tas-sigurtà għall-adulti fuq is-sit, ta’ l-ankraġġ tas-sit, u tal-partijiet affetwati ta’ l-istruttura tal-vettura.

2.24. “Sistema ta’ ċaqliq” tfisser tagħmir li jippermetti li s-sit għall-adult jew waħda mill-partijiet tiegħu jiġu mċaqalqa b’mod angulari jew lonġitudinali, mingħajr pożizzjoni intermedja fissa, sabiex jiġu ffaċilitati d-dħul u l-ħruġ tal-passiġġieri u li jitgħabbew u jitneħħew l-oġġetti minn fuq il-vettura.

2.25. “Sistema li tissakkar” tfisser tagħmir li jiżgura li s-sit għall-adult u l-partijiet tiegħu jinżammu fil-pożizzjoni ta’ l-użu.

“Tagħmir tal-qfil” huwa tagħmir li jissakkar u ma jħallix ċ-ċaqliq ta’ sezzjoni waħda ta’ l-istrixxi ta’ ċinturin tas-sigurtà għall-adulti b’mod relattiv għal sezzjoni oħra ta’ l-istrixxi ta’ l-istess ċinturin. It-terminu jkopri l-klassijiet li ġejjin:

2.26.1. “Tagħmir tal-klassi A”, tagħmir li ma jħallix lit-tfal jiġbdu l-istrixxi mill-apparat li jiġbed lura minn ġol-parti taċ-ċinturin li tiġi fuq il-ħoġor, meta jintuża ċ-ċinturin għall-adulti biex irażżan lit-tfal b’mod dirett. Meta jiġi provdut bit-trażżin tal-grupp I, it-tagħmir jippermetti konformità mal-paragrafu 6.2.9.

2.26.2. “Tagħmir tal-klassi B”, tagħmir li jippermetti li tinżamm tensjoni applikata fuq il-parti taċ-ċinturin tas-sigurtà għall-adulti li tiġi fuq il-ħoġor, meta ċ-ċinturin għall-adulti jintuża biex irażżan it-trażżin għat-tfal. It-tagħmir huwa maħsub biex ma jħallix li l-istrixxi jiżolqu mill-apparat li jiġbed lura minn ġot-tagħmir, li allura jerħi t-tensjoni u jpoġġi t-trażżin f’pożizzjoni li mhix l-aħjar waħda.

2.27. “It-trażżin għal Bżonnijiet Speċjali” hija sistema ta’ trażżin għat-tfal maħsuba għal tfal bi bżonnijiet speċjali minħabba diżabilità fiżika jew mentali; b’mod partikolari, dan it-tagħmir jista’ jippermetti tagħmir ta’ trażżin addizzjonali għal kwalunkwe parti tat-tfal, imma jrid ikollu mill-inqas mezz primarju ta’ trażżin li huwa konformi mal-kondizzjonijiet meħtieġa ta’ dan ir-Regolament.

3. L-APPLIKAZZJONI GĦALL-APPROVAZZJONI

3.1. L-applikazzjoni għall-approvazzjoni ta’ tip ta’ trażżin għat-tfal għandha titressaq mid-detentur tal-marka kummerċjali jew mir-rappreżentant akkreditat tiegħu.

L-applikazzjoni għall-approvazzjoni, li għandha x’taqsam ma’ kull tip ta’ trażżin għat-tfal, għandu jkollha magħha:

3.2.1. deskrizzjoni teknika tat-trażżin għat-tfal, li tispeċifika ċ-ċineg u l-materjali l-oħra użati, flimkien ma’ disinni tal-partijiet li jikkostitwixxu t-trażżin għat-tfal u fil-każ ta’ apparati li jiġbdu lura, l-istruzzjonijiet ta’ l-installazzjoni għal dawn l-apparati li jiġbdu lura u t-tagħmir sensittiv tagħhom, dikjarazzjoni dwar it-tossiċità (il-paragrafu 6.1.5.) u kemm huwa kapaċi jaqbad malajr (il-paragrafu 6.1.6.), id-disinni jridu juru l-pożizzjoni maħsuba għan-numru ta’ l-approvazzjoni u għas-simbolu(i) addizzjonali b’relazzjoni għaċ-ċirku tal-marka ta’ l-approvazzjoni. Id-deskrizzjoni għandha tindika l-kulur tal-mudell imressaq għall-approvazzjoni;

3.2.2. erba’ kampjuni tat-trażżin għat-tfal;

3.2.3. ċinga twila 10 metri ta’ kull kategorija użata fit-trażżin għat-tfal; u

3.2.4. kampjuni addizzjonali għandhom jitressqu fuq it-talba tas-servizz tekniku responsabbli għat-twettiq tat-test;

3.2.5. istruzzjonijiet u dettalji ta’ l-ippakkjar skond il-paragrafu 14. t’aktar ’l isfel;

3.2.6. fil-każ tal-kerrikots, jekk it-trażżin għall-kerrikot jista’ jintuża flimkien ma’ numru ta’ tipi ta’ kerrikots, il-manifattur tat-trażżin għandu jipprovdi lista ta’ dawn ta’ l-aħħar.

3.3. Fil-każ li jintuża ċinturin tas-sigurtà għall-adulti biex jitwaħħal it-trażżin għat-tfal, l-applikazzjoni trid tistipula l-kategorija taċ-ċinturin tas-sigurtà għall-adulti li għandha tintuża, eż. iċ-ċinturini statiċi ta’ fuq il-ħoġor.

3.4. L-awtorità kompetenti għandha tivverifika l-eżistenza ta’ ftehimiet sodisfaċenti biex ikun żgurat kontroll effettiv tal-konformità tal-produzzjoni qabel ma tingħata l-approvazzjoni tat-tip.

4. L-IMMARKAR

4.1. Il-kampjuni tat-trażżin għat-tfal imressqa għall-approvazzjoni f’konformità mad-dispożizzjonijiet tal-paragrafi 3.2.2. u 3.2.3. t’aktar ’il fuq għandhom jiġu mmarkati b’mod ċar u indelibbli bl-isem, bl-inizjali jew bil-marka kummerċjali tal-manifattur.

4.2. Waħda mill-partijiet tat-tagħmir għat-trażżin għat-tfal magħmula mill-plastik (bħall-qafas, bħall-ħarsien mill-impatt, bħall-booster cushion, eċċ.), minbarra ċ-ċinturin(i) jew iċ-ċinga integrali, għandha tiġi mmarkata b’mod ċar (u indelibbli) bis-sena tal-produzzjoni.

4.3. Jekk it-trażżin ser jintuża flimkien ma’ ċinturin tas-sigurtà għall-adulti, ir-rotta korretta ta’ l-istrixxi għandha tkun indikata b’mod ċar permezz ta’ disinn imwaħħal mat-trażżin b’mod permanenti. Jekk it-trażżin jinżamm f’postu miċ-ċinturin tas-sigurtà għall-adulti, ir-rotot ta’ l-istrixxi għandhom jiġu mmarkati b’mod ċar fuq il-prodott permezz ta’ kowd bil-kuluri. Il-kulur għar-rotta taċ-ċinturin tas-sigurtà li għandu jintuża meta t-tagħmir jiġi installat iħares ’il quddiem għandu jkun aħmar u meta jiġi installat iħares lura għandu jkun blù. L-istess kuluri għandhom jintużaw ukoll fuq it-tikketti ta’ fuq it-tagħmir li juru l-metodi kif jintuża.

Ir-rotot separati tas-sezzjonijiet taċ-ċinturin tas-sigurtà ta’ fuq il-ħoġor u ta’ l-ispalla għandhom jingħarfu minn xulxin permezz ta’ kowd bil-kuluri u/jew kliem fuq il-prodott.

L-immarkar iddefinit f’dan il-paragrafu għandu jkun viżibbli bit-trażżin installat fil-vettura. Għal trażżin tal-grupp 0, dan l-immarkar għandu jkun viżibbli wkoll bit-tfal fit-trażżin.

4.4. Trażżin għat-tfal li jħares lura għandu jkollu tikketta mwaħħla b’mod permanenti, li tkun viżibbli fil-pożizzjoni li jkun installat fiha, bit-twissija: “PERIKLU ESTREM – Tużax f’sits tal-passiġġieri mgħammra bl-airbags”; din it-tikketta għandha tiġi pprovduta fil-lingwa tal-pajjiż fejn jinbiegħ it-tagħmir.

4.5. Barra minn dan, fl-erja immedjata fejn tistrieħ ras it-tifel/tifla fit-trażżin għat-tfal u fuq is-superfiċje viżibbli tas-sistema tat-trażżin għat-tfal, trażżin li jħares lura għandu jkollu t-tikketta li ġejja mwaħħla b’mod permanenti (it-test li jintwera bħala informazzjoni huwa wieħed minimu).

Din it-tikketta għandha tiġi pprovduta fil-lingwa(i) tal-pajjiż fejn jinbiegħ it-tagħmir.

Id-daqs minimu tat-tikketta: 60 × 120 mm

4.6. Fil-każ tat-trażżin għat-tfal li jista’ jintuża kemm jekk iħares ’il quddiem u kemm jekk iħares lura, inkludi l-kliem:

“Importanti - tużax fil-pożizzjoni li tħares ’il quddiem qabel ma l-piż tat-tfal jeċċedi… (irreferi għall-istruzzjonijiet)”

4.7. Fil-każ tat-trażżin għat-tfal b’rotot alternattivi għaċ-ċinturin, il-punti tal-kuntatt alternattivi li jerfgħu l-piż bejn it-trażżin għat-tfal u ċ-ċinturin tas-sigurtà għall-adulti jridu jkunu mmarkati b’mod permanenti. Dan l-immarkar għandu jindika li din hija r-rotta alternattiva għaċ-ċinturin, u għandu jkun konformi mal-kondizzjonijiet meħtieġa għall-kowds imsemmija aktar ’il fuq għal sits li jħarsu ’l quddiem u lura.

4.8. Jekk it-trażżin għat-tfal joffri punti ta’ kuntatt alternattivi li jerfgħu l-piż, l-immarkar meħtieġ fil-paragrafu 4.3.għandu jinkludi indikazzjoni li r-rotta alternattiva għaċ-ċinturin hija deskritta fl-istruzzjonijiet.

5. L-APPROVAZZJONI

5.1. Kull kampjun imressaq f’konformità mal-paragrafi 3.2.2. u 3.2.3. t’aktar ’il fuq għandu jissodisfa l-ispeċifikazzjonijiet stabbiliti fil-paragrafi 6. sa 8. ta’ dan ir-Regolament f’kull aspett qabel ma tkun tista’ tingħata l-approvazzjoni.

5.2. Għandu jingħata numru ta’ l-approvazzjoni għal kull tip approvat. L-ewwel żewġ numri ta’ dan (fil-preżent 03 li jikkorrispondi għas-serje 03 ta’ emendi li daħlu fis-seħħ fit-12 ta’ Settembru 1995) għandhom jindikaw is-serje ta’ emendi li jinkludu l-emendi tekniċi prinċipali l-aktar reċenti li saru lir-Regolament meta nħarġet l-approvazzjoni. L-istess Parti Kontraenti m’għandhiex tagħti l-istess numru lil tip ieħor ta’ trażżin għat-tfal kopert minn dan ir-Regolament.

5.3. L-avviż ta’ l-approvazzjoni jew ta’ l-estensjoni jew tar-rifjut ta’ l-approvazzjoni tat-trażżin għat-tfal skond dan ir-Regolament għandu jiġi kkomunikat lill-Partijiet għall-Ftehim li japplikaw dan ir-Regolament permezz ta’ formola li tikkonforma mal-mudell fl-Anness 1 għal dan ir-Regolament.

Barra mill-marki provduti fil-paragrafu 4. t’aktar ’il fuq, id-dettalji li ġejjin għandhom jitwaħħlu fi spazju xieraq ma’ kull trażżin għat-tfal li jikkonforma ma’ tip approvat taħt dan ir-Regolament:

marka internazzjonali ta’ l-approvazzjoni li tikkonsisti minn:

5.4.1.1. ċirku madwar l-ittra “E” segwit minn numru li jiddistingwi l-pajjiż li ta l-approvazzjoni; (1)

5.4.1.2. numru ta’ l-approvazzjoni;

is-simboli addizzjonali li ġejjin:

5.4.2.1. il-kelma(kliem) “universali”, “ristrett”, “semi-universali” jew “speċifiku għall-vettura” skond il-kategorija tat-trażżin.

5.4.2.2. il-firxa tal-massa li għaliha ġie maħsub it-trażżin għat-tfal, jiġifieri, 0-10 kg; 0-13 kg; 9-18 kg; 15-25 kg; 22-36 kg; 0-18 kg; 9-25 kg; 15-36 kg; 0-25 kg; 9-36 kg; 0-36 kg.

5.4.2.3. is-simbolu “Y”, fil-każ ta’ tagħmir li jinkludi ċinga għal bejn il-koxox, f’konformità mal-kondizzjonijiet meħtieġa tas-suppliment 3 għas-serje 02 ta’ emendi għar-Regolament;

5.4.2.4. is-simbolu “S” fil-każ ta’ “Trażżin għal Bżonnijiet Speċjali”.

5.5. L-Anness 2 għal dan ir-Regolament jagħti eżempju ta’ l-arranġament tal-marka ta’ l-approvazzjoni.

5.6. Id-dettalji li jissemmew fil-paragrafu 5.4. t’aktar ’il fuq għandhom jinqraw mingħajr problemi u jkunu indelibbli, u jistgħu jitwaħħlu jew permezz ta’ tikketta jew billi jiġu mmarkati direttament. It-tikketta jew l-immarkar għandha tkun reżistenti għall-użu.

5.7. It-tabelli li jissemmew fil-paragrafu 5.6. t’aktar ’il fuq jistgħu jinħarġu jew mill-awtorità li tat l-approvazzjoni jew, bla ħsara għall-awtorizzazzjoni ta’ dik l-awtorità, mill-manifattur.

6. L-ISPEĊIFIKAZZJONIJIET ĠENERALI

6.1. Il-pożizzjonament u t-twaħħil fuq il-vettura

6.1.1. L-użu tat-trażżin għat-tfal fil-kategoriji “universali”, “semi-universali” u “ristrett” huwa permess għall-pożizzjonijiet tas-sits ta’ quddiem u ta’ wara jekk it-trażżin jitwaħħal f’konformità ma’ l-istruzzjonijiet tal-manifattur.

6.1.2. L-użu tat-trażżin għat-tfal fil-kategorija ta’ “vettura speċifika” huwa permess fil-pożizzjonijiet kollha tas-sits u wkoll fl-erja tal-bagalji jekk it-trażżin jitwaħħal skond l-istruzzjonijiet tal-manifattur. Fil-każ tat-trażżin li jħares lura, id-disinn irid jiżgura li jiġi pprovdut appoġġ għall-irjus tat-tfal kull meta t-trażżin huwa lest biex jintuża. Dan għandu jiġi ddeterminat bħala linja perpendikulari għad-dahar tas-sit minn ġol-linja ta’ l-għajn, bil-punt ta’ l-intersezzjoni għandu jkun ta’ l-inqas 40 mm ’l isfel mill-bidu tar-radju ta’ appoġġ għar-ras bħal dan.

Skond il-kategorija li jappartjeni għaliha, it-trażżin għat-tfal għandu jitwaħħal ma’ l-istruttura tal-vettura jew ma’ l-istruttura tas-sit;

6.1.3.1. għall-kategoriji “universali” u “ristretta”, permezz ta’ ċinturin għas-sigurtà għall-adulti biss (li għandu jew m’għandux apparat li jiġbed lura) li jissodisfa l-kondizzjonijiet meħtieġa tar-Regolament Nru. 14 (jew wieħed ekwivalenti).

6.1.3.2. għall-kategorija “semi-universali”: permezz ta’ l-ankraġġ t’isfel stipulat fir-Regolament Nru. 14 u ta’ l-ankraġġ addizzjonali li jissodisfa r-rakkomandazzjoni ta’ l-Anness 11 għal dan ir-Regolament;

6.1.3.3. għall-kategorija “vettura speċifika”: permezz ta’ l-ankraġġ iddisinjat mill-manifattur tal-vettura jew mill-manifattur tat-trażżin għat-tfal;

6.1.3.4. Fil-każ ta’ ċineg li jrażżnu t-tfal jew ċinga li twaħħal it-trażżin għat-tfal li jużaw l-ankraġġ taċ-ċinturin li magħhom diġà hemm imwaħħal ċinturin jew ċinturini għall-adulti, is-servizz tekniku għandu jikkontrolla li:

Il-pożizzjoni effettiva ta’ l-ankraġġ ta’ l-adulti qiegħda skond kif approvata fir-Regolament Nru. 14 jew f’wieħed ekwivalenti;

It-tħaddim effettiv taż-żewġ apparati ma jiġix imtellef mill-ieħor;

Il-bokkli tas-sistema ta’ l-adulti u ta’ dik addizzjonali ma jistgħux jintużaw minflok xulxin.

Għandhom japplikaw il-punti li ġejjin fil-każ ta’ tagħmir ta’ trażżin għat-tfal li juża l-iżbarri, jew tagħmir ieħor imwaħħal ma’ l-ankraġġ approvat skond ir-Regolament Nru. 14, li jċaqilqu l-pożizzjoni effettiva ta’ l-ankraġġ ’il barra mill-ambitu tar-Regolament Nru. 14:

Tagħmir bħal dan ser ikun approvat biss bħala tagħmir semi-universali jew għal vettura speċifika;

Is-servizz tekniku għandu japplika l-kondizzjonijiet meħtieġa ta’ l-Anness 11 għal dan ir-Regolament għall-iżbarra u għall-qfil;

L-iżbarra ser tiġi inkluża fit-test dinamiku, bit-tagħbija tiġi applikata fuq il-pożizzjoni tan-nofs u fuq l-iżbarra u l-akbar estensjoni tagħha, jekk tista’ tiġi aġġustata;

M’għandhiex tiġi mxekkla l-pożizzjoni effettiva u t-tħaddim ta’ kwalunkwe ankraġġ għall-adulti, li permezz tiegħu ġiet iffissata l-iżbarra.

6.1.4. Booster cushion trid titrażżan jew permezz ta’ ċinturin għall-adulti, billi jintuża t-test kif speċifikat fil-paragrafu 8.1.4., jew permezz ta’ mezzi separati.

6.1.5. Il-manifattur tat-trażżin għat-tfal jrid jiddikjara bil-miktub li t-tossiċità tal-materjali użati fil-manifattura tas-sistemi għat-trażżin u li huma aċċessibbli għat-tfal imrażżna hija f’konformità mal-partijiet rilevanti tal-parti 3 tas-Sigurtà għall-Ġugarelli tal-Kumitat Ewropew għall-Istandardizzazzjoni (CEN) (Ġunju 1982). It-testijiet li jikkonfermaw il-validità tad-dikjarazzjoni jistgħu jitwettqu fid-diskrezzjoni ta’ l-awtorità ta’ l-ittestjar. Dan il-paragrafu ma japplikax għat-tagħmir tat-trażżin tal-gruppi II u III.

6.1.6. Il-manifattur tat-trażżin għat-tfal għandu jiddikjara bil-miktub li l-kapaċità tal-materjali użati fil-manifattura tas-sistema tat-trażżin li jieħdu n-nar hija f’konformità mal-paragrafi rilevanti tar-Riżoluzzjoni Konsolidata ta’ l-ECE dwar il-Kostruzzjoni tal-Vetturi (R.E.3) (il-paragrafu 1.42 tad-dokument TRANS/WP.29/78/Rev.1). It-testijiet li jikkonfermaw il-validità tad-dikjarazzjoni jistgħu jitwettqu fid-diskrezzjoni ta’ l-awtorità ta’ l-ittestjar.

6.1.7. Fil-każ tat-trażżin għat-tfal li jħares lura li jkun sostnut mid-daxxbord tal-vettura, għall-fini ta’ l-approvazzjoni għal dan ir-Regolament huwa mifhum li d-daxxbord huwa iebes biżżejjed.

6.1.8. Fil-każ tat-trażżin għat-tfal tal-kategorjia “universali”, il-punt tal-kuntatt prinċipali li jerfa’ t-tagħbija bejn it-trażżin għat-tfal u ċ-ċinturin tas-sigurtà għall-adulti m’għandux ikun inqas minn 150 mm mill-assi Cr meta mkejjel bit-trażżin għat-tfal fuq il-bank tat-test dinamiku. Dan għandu japplika għall-konfigurazzjonijiet kollha ta’ l-aġġustament. Huma permessi rotot alternattivi għaċ-ċinturin addizzjonali. Fejn teżisti rotta alternattiva għaċ-ċinturin, il-manifattur irid jagħmel referenza speċifika għar-rotta alternattiva fl-istruzzjonijiet għall-utent, kif meħtieġ fil-paragrafu 14. Meta jiġi ttestjat, bl-użu ta’ rotta(rotot) alternattiva(i) għal ċinturin bħal dan(dawn), it-trażżin għandu jikkonforma mal-kondizzjonijiet kollha meħtieġa tar-Regolament bl-eċċezzjoni ta’ dan il-paragrafu.

6.1.9. It-tul massimu ta’ ċinturin għall-adulti li jista’ jintuża biex jitwaħħal b’mod sod it-trażżin għat-tfal tal-kategorija “universali” fuq il-bank tat-test dinamiku huwa ddefinit fl-Anness 13 għal dan ir-Regolament.

Biex tkun ikkontrollata l-konformità ma’ din il-kondizzjoni meħtieġa, it-trażżin għat-tfal għandu jitwaħħal b’mod sod mal-bank tat-test permezz taċ-ċinturin tas-sigurtà standard xieraq deskritt fl-Anness 13. Il-manikin m’għandux ikun installat sakemm id-disinn tat-trażżin m’huwiex tali li l-installazzjoni ta’ manikin ser iżżid l-ammont ta’ ċinturin użat. Bit-trażżin għat-tfal fil-pożizzjoni installata m’għandu jkun hemm l-ebda tensjoni fiċ-ċinturin ħlief dik eżerċitata mill-apparat standard li jiġbed lura, fejn dan ikun imwaħħal. Fejn jintuża ċ-ċinturin ta’ l-apparat li jiġbed lura, din il-kondizzjoni għandha tiġi sodisfatta b’mill-inqas 150 mm taċ-ċinturin jibqa’ fuq ir-rukkell.

6.1.10. It-trażżin għat-tfal tal-gruppi 0 u 0+ m’għandux jintuża jħares ’il quddiem.

6.2. Il-konfigurazzjoni

Il-konfigurazzjoni tat-trażżin għandha tkun b’tali mod li

6.2.1.1. it-trażżin jagħti l-ħarsien meħtieġ fi kwalunkwe pożizzjoni maħsuba għas-sistema tat-trażżin; għat-“Trażżin għal Bżonnijiet Speċjali” il-mezz primarju ta’ trażżin għandu jagħti l-ħarsien meħtieġ fi kwalunkwe pożizzjoni maħsuba tas-sistema tat-trażżin mingħajr ma jintuża t-tagħmir għat-trażżin addizzjonali li jista’ jkun preżenti.

6.2.1.2. it-tfal jistgħu jitpoġġew fi, u jitneħħew faċilment u malajr mit-trażżin; fil-każ ta’ sistema ta’ trażżin għat-tfal li fiha t-tfal huma mrażżna permezz ta’ ċinturin li jikkontrolla ċ-ċaqliq jew ta’ ċinturin f’forma ta’ Y mingħajr apparat li jiġbed lura, kull trażżin ta’ fuq l-ispalla u kull ċinga ta’ fuq il-ħoġor għandha tkun tista’ tiċċaqlaq b’mod relattiv waħda għall-oħra matul il-proċedura deskritta fil-paragrafu 7.2.1.4.

F’dawn il-każi il-montatura taċ-ċinturin tas-sistema tat-trażżin għat-tfal tista’ tkun iddisinjata b’żewġ partijiet jew aktar li huma kollegati ma’ xulxin. Għat-“Trażżin għal Bżonnijiet Speċjali” huwa magħruf li t-tagħmir addizzjonali tat-trażżin ser jirrestrinġi l-veloċità li biha t-tfal jistgħu jitpoġġew u jitneħħew. Madankollu, it-tagħmir addizzjonali għandu jkun iddisinjat biex jinfetaħ malajr kemm jista’ jkun.

6.2.1.3. Jekk ikun possibbli li tinbidel l-inklinazzjoni tat-trażżin, din il-bidla fl-inklinazzjoni m’għandhiex teħtieġ aġġustament mill-ġdid taċ-ċineg b’mod manwali. Hija meħtieġa azzjoni apposta ta’ l-id biex titbiddel l-inklinazzjoni tat-trażżin.

6.2.1.4. is-sistemi tat-trażżin tal-gruppi 0, 0+ u I għandhom iżommu t-tfal f’pożizzjoni tali li jingħata l-ħarsien meħtieġ anki meta t-tfal ikunu reqdin;

6.2.1.5. għall-prevenzjoni ta’ inżul żejjed ’l isfel, jew minħabba impatt jew permezz ta’ irrekwitezza, għandha tkun meħtieġa ċinga li tgħaddi minn bejn il-koxox fuq it-trażżin kollu tal-grupp I li jħares ’il quddiem li jinkorpora sistema ta’ ċinturini integrali li jikkontrollaw iċ-ċaqliq. Biċ-ċinga li tgħaddi minn bejn il-koxox imwaħħla, u fil-pożizzjoni l-aktar twila tagħha jekk din tista’ tiġi aġġustata, m’għandux ikun possibbli li tiġi aġġustata ċ-ċinga li tgħaddi minn fuq il-ħoġor sabiex toqgħod ’il fuq mill-pelvi kemm fil-manikin ta’ 9 kg kif ukoll f’dak ta’ 15-il kg.

6.2.2. Għall-gruppi I, II u III, it-tagħmir kollu tat-trażżin li juża “ċinga ta’ fuq il-ħoġor” irid jiggwida ċ-“ċinga ta’ fuq il-ħoġor” biex ikun żgurat li t-tagħbijiet trażmessi miċ-“ċinga ta’ fuq il-ħoġor” jiġu trasmessi minn ġol-pelvi.

6.2.3. Iċ-ċineg kollha tat-trażżin għandhom jitpoġġew b’tali mod li ma’ jdejqux lil min jilbishom waqt l-użu normali jew li ma jiħdux konfigurazzjoni perikoluża. Id-distanza bejn iċ-ċineg għall-ispalla li jinstabu viċin ta’ l-għonq għandha tkun ta’ l-inqas daqs il-wisa’ ta’ l-għonq tal-manikin xieraq.

Il-montatura m’għandhiex tissoġġetta lill-partijiet dgħajfa tal-ġisem tat-tfal (l-addome, il-parti ta’ bejn il-koxox, eċċ.) għal forzi eċċessivi. Id-disinn għandu jkun b’tali mod li t-tagħbijiet tal-kompressjoni m’għandhomx jiġu imposti fuq il-qurriegħa ta’ l-irjus tat-tfal fil-każ ta’ kolliżjoni.

6.2.4.1. Iċ-ċinturini bil-forma ta’ Y jistgħu jintużaw biss fis-sistemi tat-trażżin għat-tfal li jħarsu lura.

It-trażżin għat-tfal għandu jkun iddisinjat b’tali mod u installat sabiex:

6.2.5.1. inaqqas kemm jista’ jkun il-periklu li t-tfal jew il-passiġġieri l-oħra li jinsabu ġol-vettura iweġġgħu permezz ta’ trufijiet jew partijiet li jisporġu ’l barra li jaqtgħu (kif definit fir-Regolament Nru. 21, per eżempju);

6.2.5.2. ma jurix trufijiet jew partijiet li jisporġu ’l barra li jaqtgħu li jistgħu jikkawżaw ħsara lill-kisi tas-sits tal-vettura jew lill-ħwejjeġ ta’ min jokkupahom;

6.2.5.3. ma jissoġġettax lill-partijiet dgħajfa tal-ġisem tat-tfal (l-addome, il-parti ta’ bejn il-koxox, eċċ) għal forzi ta’ inerzja supplimentari li joħloq huwa stess;

6.2.5.4. jiżgura li l-partijiet riġidi tiegħu, f’punti fejn huma f’kuntatt maċ-ċineg, ma jurux trufijiet li jaqtgħu li jistgħu jisolħu ċ-ċineg.

6.2.6. Kwalunkwe parti magħmula b’mod li tista’ tiġi separata biex tippermetti li l-komponenti jitwaħħlu u jinqalgħu għandha tkun iddisinjata b’tali mod biex tevita kemm jista’ jkun possibbli kull riskju ta’ armar u użu mhux korrett. “It-trażżin għal Bżonnijiet Speċjali” jista’ jkollu tagħmir addizzjonali għat-trażżin; dawn għandhom jiġu ddisinjati biex jevitaw kwalunkwe riskju ta’ armar mhux korrett u li l-mezz biex dawn jinħallu u l-mod li bih jitħaddmu għandhom ikunu immedjatament ovvji għal xi ħadd li qed iwettaq salvataġġ f’emerġenza.

6.2.7. Fejn it-trażżin għat-tfal maħsub għall-grupp I, għall-grupp II u għall-gruppi I u II flimkien jinkludi dahar għas-siġġu, l-għoli intern ta’ dan ta’ l-aħħar, iddeterminat skond id-disinn fl-Anness 12, m’għandux ikun inqas minn 500 mm.

6.2.8. Jistgħu jintużaw biss l-apparati li jiġbdu lura li jissakkru awtomatikament jew apparati li jiġbdu lura li jissakkru f’każ ta’ emerġenza.

6.2.9. Għal tagħmir maħsub biex jintuża fil-Grupp I ma jridx ikun possibbli għat-tfal li jillaxkaw faċilment dik il-parti tas-sistema li trażżan il-pelvi wara li dawn jitpoġġew fiha; kwalunkwe tagħmir li huwa maħsub biex jikseb dan irid ikun imwaħħal b’mod permanenti mas-sistema tat-trażżin għat-tfal.

6.2.10. Trażżin għat-tfal jista’ jkun iddisinjat biex jintuża f’aktar minn grupp ta’ massa wieħed u/jew għal aktar minn tifel(tifla) wieħed(waħda), sakemm jista’ jissodisfa l-kondizzjonijiet meħtieġa stabbiliti għal kull wieħed mill-gruppi konċernati. Trażżin għat-tfal fil-kategorija “universali” irid jissodisfa l-kondizzjonijiet meħtieġa ta’ dik il-kategorija għall-gruppi tal-mases kollha li għalihom ġie approvat.

6.2.11. It-trażżin għat-tfal bl-apparat li jiġbed lura

Fil-każ ta’ trażżin għat-tfal li jinkludi apparat li jiġbed lura, l-apparat li jiġbed lura għandu jissodisfa l-kondizzjonijiet meħtieġa tal-paragrafu 7.2.3. t’aktar ’l isfel.

6.2.12. Fil-każ tal-booster cushions, trid tiġi eżaminata l-faċilità li biha ċ-ċineg u l-ilsien taċ-ċinturin għall-adulti jgħaddu mill-punti ta’ l-iffissar. Dan għandu jsir b’mod partikolari għall-booster cushions li huma maħsuba għas-sits ta’ quddiem tal-karozzi, li jista’ jkollhom irfid twil li jkun semi-riġidu. Il-bokkla fissa m’għandhiex titħalla tgħaddi mill-punti ta’ l-iffissar tal-booster seats (sits li jippermettu lit-tfal iħarsu barra mit-tieqa tal-vettura u huma maħsuba biex saħansitra mingħajr dahar jista’ jagħmluha ta’ booster cushions), jew li tippermetti qagħda ta’ ċinturin kompletament differenti minn dik tat-tròli tat-test.

6.2.13. Jekk it-trażżin għat-tfal huwa maħsub għal aktar minn tifel(tifla) wieħed(waħda), kull sistema tat-trażżin għandha tkun totalment indipendenti fir-rigward tat-trasferiment tat-tagħbija u ta’ l-aġġustamenti.

6.2.14. It-trażżin għat-tfal li jinkludi elementi li jintefħu għandu jkun iddisinjat b’tali mod li l-kondizzjonijiet għall-użu (pressjoni, temperatura, umdità) m’għandu jkollhom l-ebda effett fuq il-kapaċità tiegħu li jikkonforma mal-kondizzjonijiet meħtieġa ta’ dan ir-Regolament.

7. L-ISPEĊIFIKAZZJONIJIET PARTIKOLARI

7.1. Id-dispożizzjonijiet applikabbli għat-trażżin armat

7.1.1. Ir-reżistenza għall-korrużjoni

7.1.1.1. Trażżin għat-tfal komplut, jew il-partijiet tiegħu li huma suxxettibbli għall-korrużjoni, għandhom jiġu soġġetti għat-test tal-korrużjoni speċifikat fil-paragrafu 8.1.1. t’aktar ’l isfel.

7.1.1.2. Wara t-test tal-korrużjoni kif provdut fil-paragrafi 8.1.1.1. u 8.1.1.2., m’għandu jkun viżibbli għal għajnejn osservatur kwalifikat l-ebda sinjal ta’ deterjorament li huwa probabbli li se jtellef il-funzjonament tajjeb tat-trażżin għat-tfal u l-ebda korrużjoni sinifikanti.

7.1.2. L-assorbiment ta’ l-enerġija

7.1.2.1. Għat-tagħmir kollu mogħni b’fejn wieħed iserraħ dahru għandu jkun hemm superfiċji interni, iddefiniti fl-Anness 18 għal dan ir-Regolament, li jinkludu materjal li għandu aċċellerazzjoni massima ta’ inqas minn 60 g meta mkejjel skond l-Anness 17 għal dan ir-Regolament. Din il-kondizzjoni meħtieġa tapplika wkoll għall-erjas ta’ ħarsien mill-impatt li jinstabu fl-erja fejn tista’ tintlaqat ir-ras.

7.1.3. Jinqaleb ta’ taħt fuq

7.1.3.1. It-trażżin għat-tfal għandu jiġi ttestjat kif provdut fil-paragrafu 8.1.2.; il-manikin m’għandux jaqa’ ’l barra mit-tagħmir u, meta s-sit tat-test ikun fil-pożizzjoni ta’ taħt fuq, ir-ras tal-manikin m’għandhiex tiċċaqlaq b’aktar minn 300 mm mill-pożizzjoni oriġinali tagħha f’direzzjoni vertikali relattiva għas-sit tat-test.

7.1.4. It-test dinamiku

7.1.4.1. Ġenerali.

It-trażżin għat-test għandu jiġi suġġett għal test dinamiku f’konformità mal-paragrafu 8.1.3. t’aktar ’l isfel.

7.1.4.1.1. It-trażżin għat-tfal tal-kategoriji “universali”, “ristretta” u “semi-universali” għandu jiġi ttestjat fuq it-tròli tat-test permezz tas-sit tat-test provdut fil-paragrafu 6, u f’konformità mal-paragrafu 8.1.3.1.

It-trażżin għat-tfal tal-kategorija “vettura speċifika” għandu jiġi ttestjat b’kull mudell tal-vettura li għaliha huwa maħsub it-trażżin għat-tfal. Is-servizz tekniku responsabbli milli jwettaq it-testijiet jista’ jnaqqas in-numru tal-mudelli ta’ vetturi jekk dawn ma jvarjawx ħafna fl-aspetti elenkati fil-paragrafu 7.1.4.1.2.3. It-trażżin għat-tfal jista’ jiġi ttestjat b’wieħed mill-metodi li ġejjin:

7.1.4.1.2.1. Fuq vettura kompleta, kif provdut fil-paragrafu 8.1.3.3.;

7.1.4.1.2.2. F’qafas tal-bodì tal-vettura fuq it-tròli tat-test, kif provdut fil-paragrafu 8.1.3.2.; jew,

7.1.4.1.2.3. F’partijiet suffiċjenti tal-qafas tal-bodì tal-vettura tant li jirrappreżentaw l-istruttura tal-vettura u s-superfiċji ta’ l-impatt. Jekk it-trażżin għat-tfal huwa maħsub biex jintuża fis-sit ta’ wara, il-partijiet għandhom jinkludu d-dahar tas-sit ta’ quddiem, is-sit ta’ wara, id-daħla fil-qiegħ, il-kolonni B u C u s-saqaf. Jekk it-trażżin huwa maħsub biex jintuża fis-sit ta’ quddiem, il-partijiet għandhom jinkludu d-daxxbord, il-kolonna A, il-windskrin, kwalunkwe lieva jew pum installat fil-qiegħ jew fuq pânil tal-kontrolli, is-sit ta’ quddiem, id-daħla fil-qiegħ u s-saqaf. Barra minn dan, jekk it-trażżin għat-tfal huwa maħsub biex jintuża flimkien maċ-ċinturin tas-sigurtà għall-adulti, il-partijiet għandhom jinkludu ċ-ċinturin(i) għall-adulti xieraq(xierqa). Is-servizz tekniku responsabbli mit-twettiq tat-test jista’ jippermetti li jiġu esklużi ċerti oġġetti jekk jinstab li dawn huma żejda. L-ittestjar għandu jsir kif provdut fil-paragrafu 8.1.3.2.

7.1.4.1.3. It-test dinamiku għandu jitwettaq fuq it-trażżin għat-tfal li qabel ma kienx mgħobbi.

7.1.4.1.4. Matul it-testijiet dinamiċi, l-ebda parti mit-trażżin għat-tfal li fil-fatt qed tgħin biex iżżomm it-tfal fil-pożizzjoni xierqa m’għandha tinkiser, u m’għandha tinfetaħ l-ebda bokkla jew sistema ta’ mblukkar jew sistema ta’ ċaqliq.

7.1.4.1.5. Fil-każ ta’ “tip mhux integrali” iċ-ċinturin tas-sigurtà użat għandu jkun iċ-ċinturin standard u s-saljaturi ta’ l-ankraġġ tiegħu skond kif provdut fl-Anness 13 għal dan ir-Regolament. Dan ma japplikax għall-approvazzjonijiet ta’ “vettura speċifika” fejn għandu jintuża ċ-ċinturin reali tal-vettura.

7.1.4.1.6. Jekk sistema tat-trażżin għat-tfal ta’ “vettura speċifika” tiġi installata fl-erja ta’ wara l-pożizzjonijiet tas-sits għall-adulti li l-aktar li qegħdin lura u li jħarsu ’l quddiem (per eżempju, l-erja tal-bagalji), għandu jitwettaq test wieħed bl-akbar manikin/manikini fuq vettura kompleta kif provdut fil-paragrafu 8.1.3.3.3. It-testijiet l-oħra, inkluż dak tal-konformità tal-produzzjoni, jistgħu jsiru kif provdut fil-paragrafu 8.1.3.2., jekk il-manifattur jixtieq hekk.

7.1.4.1.7. Fil-każ ta’ “Trażżin għal Bżonnijiet Speċjali” kull test dinamiku speċifikat minn dan ir-Regolament għal kull grupp ta’ massa għandu jitwettaq darbtejn: l-ewwel billi jintużaw il-mezzi primarji tat-trażżin u wara bit-tagħmir kollu tat-trażżin li qed jintuża. F’dawn ir-testijiet, għandha tingħata attenzjoni speċjali għall-kondizzjonijiet meħtieġa fil-paragrafi 6.2.3. u 6.2.4.

7.1.4.1.8. Matul it-testijiet dinamiċi, iċ-ċinturin tas-sigurtà standard użat biex jiġi installat it-trażżin għat-tfal m’għandux jinħall minn kwalunkwe gwida jew tagħmir li jissakkar utilizzat għat-test imwettaq.

7.1.4.2. L-aċċellerazzjoni tas-sider (2)

7.1.4.2.1. L-aċċellerazzjoni tas-sider li tirriżulta m’għandhiex teċċedi l-55 g ħlief matul il-perjodi li s-somma tagħhom ma teċċedix 3 msek.

7.1.4.2.2. Il-komponent vertikali ta’ l-aċċellerazzjoni mill-addome lejn ir-ras m’għandux jeċċedi 30 g ħlief matul il-perjodi li s-somma tagħhom ma teċċedix 3 msek.

7.1.4.3. Il-penetrazzjoni ta’ l-addome (3)

7.1.4.3.1. Matul il-verifika deskritta fil-paragrafu 5.3. ta’ l-Appendiċi 1 ta’ l-Anness 8, m’għandu jkun hemm l-ebda sinjal viżibbli ta’ penetrazzjoni fit-tafal artab ta’ l-addome kkawżat minn kwalunkwe parti tat-tagħmir tat-trażżin.

7.1.4.4. Iċ-ċaqliq tal-manikin

It-trażżin għat-tfal tal-kategoriji “universali”, “ristretta” u “semi-universali”:

7.1.4.4.1.1. It-trażżin għat-tfal li jħares ’il quddiem: ir-ras tal-manikin m’għandhiex tgħaddi lil hinn mill-pjani BA u DA kif iddefinit fil-Figura 1 t’hawn taħt.

It-trażżin għat-tfal li jħares lura:

7.1.4.4.1.2.1. It-trażżin għat-tfal sostnut mid-daxxbord: ir-ras tal-manikin m’għandhiex tgħaddi lil hinn mill-pjani AD u DCr, kif iddefinit fil-Figura 2 t’hawn taħt.

7.1.4.4.1.2.2. It-trażżin għat-tfal fil-grupp 0 mhux sostnut mid-daxxbord, u l-kerrikots: ir-ras tal-manikin m’għandhiex tgħaddi lil hinn mill-pjani AB, AD u DE kif muri fil-Figura 3 t’hawn taħt.

7.1.4.4.1.2.3. It-trażżin għat-tfal li mhux tal-grupp 0 u li mhux sostnut mid-daxxbord:

Ir-ras tal-manikin m’għandhiex tgħaddi lil hinn mill-pjani FD, FG u DE, kif muri fil-Figura 4 t’aktar ’l isfel.

Fil-każ li jkun hemm kuntatt bejn trażżin għat-tfal bħal dan u l-iżbarra b’dijametru ta’ 100 mm u jintlaħqu l-kriterji kollha tar-rendiment, għandu jsir test dinamiku ieħor (l-impatt minn quddiem) bl-aktar manikin tqil maħsub għal trażżin għat-tfal bħal dan u mingħajr l-iżbarra b’dijametru ta’ 100 mm; il-kondizzjonijiet meħtieġa għal dan it-test huma li jintlaħqu l-kriterji kollha minbarra dak ta’ l-ispostament ’il quddiem.

7.1.4.4.2. It-trażżin għat-tfal tal-kategorija “vettura speċifika”: meta jiġi ttestjat f’vettura kompluta jew f’qafas ta’ bodì ta’ vettura, ir-ras m’għandha tiġi f’kuntatt ma’ l-ebda parti tal-vettura. Madankollu, jekk ikun hemm kuntatt, il-veloċità ta’ l-impatt tar-ras għandha tkun ta’ inqas minn 24 km/sek u l-parti li magħha jsir il-kuntatt għandha tissodisfa l-kondizzjonijiet meħtieġa tat-test ta’ l-assorbiment ta’ l-enerġija stabbilit fl-Anness 4 tar-Regolament Nru. 21. F’testijiet b’vetturi kompluti għandu jkun possibbli li wara t-test jitneħħew il-manikini mit-trażżin għat-tfal mingħajr ma jintużaw għodod.

Ir-reżistenza għat-temperatura

7.1.5.1. Il-montatura tal-bokkla, l-apparati li jiġbdu lura, l-apparati li jaġġustaw u t-tagħmir tal-qfil li hemm probabbiltà li jiġu affetwati mit-temperatura, għandhom jiġu soġġetti għat-test tat-temperatura speċifikat fil-paragrafu 8.2.8. t’aktar ’l isfel.

7.1.5.2. Wara t-test tat-temperatura kif provdut fil-paragrafu 8.2.8.1., m’għandu jkun viżibbli għal għajnejn osservatur kwalifikat l-ebda sinjal ta’ deterjorament, li hemm probabbiltà li se jtellef mill-funzjonament xieraq tat-trażżin għat-tfal.

7.2. Id-dispożizzjonijiet applikabbli għall-komponenti individwali tat-trażżin

7.2.1. Il-bokkla

7.2.1.1. Il-bokkla għandha tkun iddisinjata b’tali mod li tkun prekluża kull possibbiltà ta’ manipulazzjoni mhux korretta. Dan ifisser, fost ħwejjeġ oħra, li ma jridx ikun possibbli li l-bokkla titħalla f’pożizzjoni mhux magħluqa għal kollox; ma jridx ikun possibbli li b’mod involontarju jiġu skambjati partijiet mill-bokkla meta l- bokkla qed tingħalaq; il-bokkla trid tingħalaq biss meta l-partijiet kollha jkunu mdaħħla f’posthom. Kull fejn il-bokkla hija f’kuntatt mat-tfal, din m’għandhiex tkun idjaq mill-wisa’ minima taċ-ċinga kif speċifikat fil-paragrafu 7.2.4.1.1 t’aktar ’l isfel. Dan il-paragrafu mhux applikabbli għall-montatur taċ-ċinturini li diġà ġew approvati skond ir-Regolament ta’ l-ECE Nru. 16 jew kwalunkwe standard ekwivalenti fis-seħħ. Fil-każ ta’ “Trażżin għal Bżonnijiet Speċjali” hija l-bokkla fuq il-mezz primarju tat-trażżin biss li jeħtieġ li tikkonforma mal-kondizzjonijiet meħtieġa tal-paragrafi 7.2.1.1. sa 7.2.1.9. biż-żewġ paragrafi msemmija inklużi.

7.2.1.2. Il-bokkla, anki meta mhix taħt tensjoni, għandha tibqa’ magħluqa tkun xi tkun il-pożizzjoni tagħha. Għandha titħaddem u tinqabad mingħajr problemi. Għandu jkun possibbli li tinfetaħ billi tkun eżerċitata pressjoni fuq buttuna jew fuq xi tagħmir simili. Is-superfiċje li fuqha trid tiġi eżerċitata din il-pressjoni jrid ikollha fil-pożizzjoni tal-ftuħ reali: għal tagħmir magħluq, erja ta’ mhux inqas minn 4,5 ċm2 b’wisa’ ta’ mhux inqas minn 15-il mm; għal tagħmir mhux magħluq, erja ta’ 2,5 ċm2 u wisa’ ta’ mhux inqas minn 10 mm. Il-wisa’ għandha tkun l-iżgħar waħda miż-żewġ dimensjonijiet li jifformaw l-erja preskritta u għandhom jitkejlu b’mod rettangolari għad-direzzjoni tal-moviment tal-buttuna li tiftaħ il-bokkla.

7.2.1.3. L-erja tal-ftuħ tal-bokkla għandha tkun miżbugħa ħamra. L-ebda parti oħra mill-bokkla m’għandu jkollha dan il-kulur.

Għandu jkun possibbli li t-tfal jinħallu mit-trażżin billi bokkla waħda titħaddem darba. Għall-gruppi 0 u 0+ huwa permess li jitneħħew it-tfal flimkien ma’ tagħmir bħal benniena għat-trabi li tinġarr/kerrikot/trażżin għall-kerrikot jekk is-sistema tat-trażżin għat-tfal tista’ tinħall billi jitħaddmu mhux aktar minn żewġ bokkli.

7.2.1.4.1. Kollegament b’molla bejn iċ-ċineg ta’ l-ispalla ta’ ċinturin li jikkontrolla ċ-ċaqliq jitqies bħala li mhux konformi mal-kondizzjoni meħtieġa ta’ tħaddim ta’ darba mogħtija fil-paragrafu 7.2.1.4. t’aktar ’il fuq.

7.2.1.5. Għall-gruppi II u III il-bokkla għandha titpoġġa b’tali mod li t-tifel(it-tifla) li jkun (tkun) passiġġier jista’(tista’) jilħaqha(tilħaqha). Barra minn dan, għandha titpoġġa b’tali mod, għall-gruppi kollha, li l-għan u l-mod tat-tħaddim tagħha huma immedjatament ovvji għal persuna li qed twettaq salvataġġ f’emerġenza.

7.2.1.6. Il-ftuħ tal-bokkla għandu jagħti l-opportunità biex it-tifel(it-tifla) jitneħħa(titneħħa) b'mod indipendenti mis-“siġġu”, mill-“appoġġ tas-siġġu” jew mill-“ħarsien mill-impatt” jekk imwaħħal, u jekk it-tagħmir jinkludi ċinga li tgħaddi minn bejn il-koxox, din iċ-ċinga għandha tinħall billi titħaddem l-istess bokkla.

7.2.1.7. Il-bokkla għandha tkun kapaċi tirreżisti għall-kondizzjonijiet meħtieġa tat-tħaddim tat-test tat-temperatura mogħtija fil-paragrafu 8.2.8.1. u għal tħaddim ripetut, u qabel it-test dinamiku provdut fil-paragrafu 8.1.3. għandha tgħaddi minn test li jinkludi 5 000 ± 5 ċiklu ta’ ftuħ u għeluq taħt il-kondizzjonijiet normali għall-użu.

Il-bokkla għandha tiġi suġġetta għat-testijiet tal-ftuħ li ġejjin:

7.2.1.8.1. It-test meta mgħobbija

7.2.1.8.1.1. Għal dan it-test għandu jintuża trażżin għat-tfal li diġà għadda mit-test dinamiku provdut fil-paragrafu 8.1.3. t’aktar ’l isfel.

7.2.1.8.1.2. Il-forza meħtieġa biex tinfetaħ il-bokkla fit-test provdut fil-paragrafu 8.2.1.1. t’aktar ’l isfel m’għandhiex teċċedi 80 N.

7.2.1.8.2. It-test mingħajr tagħbija

7.2.1.8.2.1. Għal dan it-test għandha tintuża bokkla li preċedentement ma ġietx suġġetta għal tagħbija. Il-forza meħtieġa biex tinfetaħ il-buttuna meta mhix mgħobbija għandha tkun ta’ bejn 40-80 N fit-testijiet provduti fil-paragrafu 8.2.1.2. t’aktar ’l isfel.

7.2.1.9. Is-saħħa.

7.2.1.9.1. Skond il-paragrafu 8.2.1.3.2., matul it-test l-ebda parti mill-bokkla jew miċ-ċineg ta’ ħdejha jew mill-apparati li jaġġustaw m’għandhom jinkisru jew jinqalgħu.

7.2.1.9.2. Bokkla taċ-ċinga integrali fil-gruppi tal-massa 0 u 0+ għandha tirreżisti għal 4 000 N.

7.2.1.9.3. Bokkla taċ-ċinga integrali fil-grupp tal-massa I u ogħla għandha tirreżisti għal 10 000 N.

7.2.1.9.4. L-awtorità kompetenti tista’ ma twettaqx it-test tas-saħħa tal-bokkla jekk infomazzjoni li diġà hija disponibbli tagħmel it-test żejjed.

7.2.2. L-apparat għall-aġġustament

7.2.2.1. Il-medda ta’ l-aġġustament għandha tkun suffiċjenti biex tippermetti l-aġġustament korrett tat-trażżin għat-tfal fil-grupp tal-piż kollu li t-tagħmir huwa maħsub għalih u biex tippermetti l-installazzjoni sodisfaċenti fil-mudelli kollha tal-vetturi speċifikati.

7.2.2.2. L-apparati kollha għall-aġġustament għandhom ikunu tat-tip “li jaġġustaw malajr”, minbarra l-apparati għall-aġġustament użati biss għall-installazzjoni inizjali tat-trażżin fil-vettura li jistgħu jkunu ta’ tip ieħor għajr dak tat-tip “li jaġġustaw malajr”.

7.2.2.3. It-tagħmir tat-tip “li jaġġusta malajr” għandu jintlaħaq faċilment meta t-trażżin għat-tfal ikun installat kif suppost u meta tfal jew il-manikin ikunu f’posthom.

7.2.2.4. Tagħmir tat-tip “li jaġġusta malajr” għandu jkun wieħed li jiġi aġġustat faċilment skond il-fiżiku tat-tifel(tifla). B’mod partikolari, f’test imwettaq skond il-paragrafu 8.2.2.1., il-forza meħtieġa biex jitħaddem apparat għall-aġġustament manwali m’għandhiex teċċedi 50 N.

Żewġ kampjuni ta’ apparati għall-aġġustament tat-trażżin għat-tfal għandhom jiġu ttestjati kif provdut mill-kondizzjonijiet meħtieġa għat-tħaddim tat-test tat-temperatura mogħtija fil-paragrafu 8.2.8.1. u fil-paragrafu 8.2.3. t’aktar ’l isfel.

7.2.2.5.1. L-ammont żgħir ta’ ċinga m’għandux jeċċedi l-25 mm għal apparat għall-aġġustament wieħed jew 40 mm għall-apparati għall-aġġustament kollha.

7.2.2.6. It-tagħmir m’għandux jinkiser jew jinqala’ meta jiġi ttestjat kif provdut fil-paragrafu 8.2.2.1. t’aktar ’l isfel.

7.2.2.7. Apparat li jaġġusta armat direttament fuq it-trażżin għat-tfal għandu jkun kapaċi jirreżisti tħaddim ripetut u qabel it-test dinamiku provdut fil-paragrafu 8.1.3. għandu jgħaddi minn test li jinkludi 5 000 ± 5 ċiklu kif speċifikat fil-paragrafu 8.2.7.

7.2.3. L-apparati li jiġbdu lura

7.2.3.1. L-apparati li jiġbdu lura li jissakkru awtomatikament

7.2.3.1.1. Iċ-ċinga taċ-ċinturin tas-sigurtà mgħammar b’apparat li jiġbed lura li jissakkar awtomatikament m’għandiex tinħall b’aktar minn 30 mm bejn il-pożizzjonijiet ta' imblokk ta’ l-apparat li jiġbed lura. Wara moviment lura ta’ min jilbsu, iċ-ċinturin irid jew jibqa’ fil-pożizzjoni inizjali tiegħu jew jerġa’ lura awtomatikament għal dik il-pożizzjoni meta min jilbsu sussegwentement jagħmel(tagħmel) moviment ’il quddiem.

7.2.3.1.2. Jekk l-apparat li jiġbed lura huwa parti minn ċinturin li jgħaddi minn fuq il-ħoġor, il-forza li tiġbed lura taċ-ċinga m’għandhiex tkun inqas minn 7 N kif imkejla mit-tul ħieles bejn il-manikin u l-apparat li jiġbed lura kif stipulat fil-paragrafu 8.2.4.1. t’aktar ’l isfel. Jekk l-apparat li jiġbed lura huwa parti mit-trażżin għas-sider, il-forza li tiġbed lura taċ-ċinga m’għandhiex tkun ta’ inqas minn 2 N jew ta’ aktar minn 7 N kif imkejla b’mod simili. Jekk iċ-ċinga tagħddi minn gwida jew minn taljola, il-forza li tiġbed lura għandha titkejjel fit-tul ħieles bejn il-manikin u l-gwida jew it-taljola. Jekk il-montatura tinkludi tagħmir, li jitħaddem b’mod manwali jew b’mod awtomatiku, li ma jħallix li ċ-ċinga tinġibed lura kompletament, dak it-tagħmir m’għandux ikun qed jaħdem meta jsir dan il-kejl.

7.2.3.1.3. Iċ-ċinga għandha tinġibed b’mod ripetut mill-apparat li jiġbed lura u titħalla tinġibed lura, fil-kondizzjonijiet stipulati fil-paragrafu 8.2.4.2. t’aktar ’l isfel, sakemm jiġu kompluti 5 000 ċiklu. L-apparat li jiġbed lura mbagħad għandu jiġi suġġett għall-kondizzjonijiet meħtieġa għat-tħaddim tat-test tat-temperatura mogħtija fil-paragrafu 8.2.8.1. u għat-test tal-korrużjoni deskritt fil-paragrafu 8.1.1 u għat-test tar-reżistenza għat-trab deskritt fil-paragrafu 8.2.4.5. Imbagħad għandu jikkompleta b’mod sodisfaċenti 5 000 ċiklu ieħor ta’ ġbid ’il barra u ġbid lura. Wara t-testijiet t’aktar ’il fuq l-apparat li jerġa’ jiġbed lura għandu jkompli jaħdem b’mod korrett u għandu jissodisfa l-kondizzjonijiet meħtieġa tal-paragrafi 7.2.3.1.1. u 7.2.3.1.2. t’aktar ’il fuq.

7.2.3.2. L-apparati li jiġbdu lura li jissakkru f’emerġenza

Apparat li jiġbed lura li jissakkar f’emerġenza għandu jissodisfa l-kondizzjonijiet t’aktar ’l isfel meta jiġi ttestjat kif provdut fil-paragrafu 8.2.4.3.:

7.2.3.2.1.1. Għandu jissakkar meta t-tnaqqis tal-veloċità fil-vettura jilħaq 0,45 g.

7.2.3.2.1.2. M’għandux jissakkar għal aċċellerazzjonijiet taċ-ċinga ta’ inqas minn 0,8 g kif imkejla fl-assi tal-ħruġ taċ-ċinga.

7.2.3.2.1.3. M’għandux jissakkar meta t-tagħmir sensittiv tiegħu jiġi inklinat b’mhux aktar minn 12° fi kwalunkwe direzzjoni mill-pożizzjoni ta’ l-installazzjoni speċifikata mill-manifattur tiegħu.

7.2.3.2.1.4. Għandu jissakkar meta t-tagħmir sensittiv tiegħu jiġi inklinat b’aktar minn 27° fi kwalunkwe direzzjoni mill-pożizzjoni ta’ l-installazzjoni speċifikata mill-manifattur.

7.2.3.2.2. Fejn it-tħaddim ta’ l-apparat li jiġbed lura jiddependi minn sinjal jew sors ta’ enerġija estern, id-disinn għandu jiżgura li l-apparat li jiġbed lura jissakkar awtomatikament jekk dak is-sinjal jew sors ta’ enerġija jiġrilu xi ħsara jew jiġu interrott.

7.2.3.2.3. Apparat li jiġbed lura li jissakkar f’emerġenza li għandu sensittività multipla għandu jissodisfa l-kondizzjonjiet meħtieġa stabbiliti aktar ’il fuq. Barra minn dan, jekk wieħed mill-fatturi tas-sensittività jirrelata mal-ħruġ taċ-ċinga, l-apparat irid ikun issakkar f’aċċellerazzjoni taċ-ċinga ta’ 1,5 g kif imkejla fl-assi tal-ħruġ taċ-ċinga.

7.2.3.2.4. Fit-testijiet li jissemmew fil-paragrafi 7.2.3.2.1.1. u 7.2.3.2.3. t’aktar ’il fuq, l-ammont ta’ ħruġ taċ-ċinga li jseħħ qabel ma jissakkar l-apparat li jiġbed lura m’għandux jeċċedi l-50 mm, bil-50 mm jibdew mit-tul maħlul speċifikat fil-paragrafu 8.2.4.3.1. Fit-test li jissemma fil-paragrafu 7.2.3.2.1.2. t’aktar ’il fuq, l-apparat m’għandux jissakkar matul il-50 mm tal-ħruġ taċ-ċinga bil-50 mm jibdew mit-tul maħlul speċifikat fil-paragrafu 8.2.4.3.1. t’aktar ’l isfel.

7.2.3.2.5. Jekk l-apparat li jiġbed lura huwa parti minn ċinturin ta’ fuq il-ħoġor, il-forza li tiġbed lura taċ-ċinga m’għandhiex tkun ta’ inqas minn 7 N kif imkejla fit-tul ħieles bejn il-manikin u l-apparat li jiġbed lura kif provdut fil-paragrafu 8.2.4.1. Jekk l-apparat li jiġbed lura huwa parti mit-trażżin tas-sider, il-forza li tiġbed lura m’għandhiex tkun inqas minn 2 N jew aktar minn 7 N kif imkejla b’mod simili. Jekk iċ-ċinga tgħaddi minn gwida jew taljola, il-forza li tiġbed lura għandha titkejjel fit-tul ħieles bejn il-manikin u l-gwida jew taljola. Jekk il-montatura tinkludi tagħmir, li jitħaddem b’mod manwali jew b’mod awtomatiku, li ma jħallix li ċ-ċinga tinġibed lura kompletament, dak it-tagħmir m’għandux ikun qed jaħdem meta jittieħed dan il-kejl.

7.2.3.2.6. Iċ-ċinga għandha tinħall b’mod ripetut mill-apparat li jiġbed lura u titħalla tinġibed lura, fil-kondizzjonijiet stipulati fil-paragrafu 8.2.4.2., sakemm jitlestew 40 000 ċiklu. L-apparat li jerġa’ jiġbed lura imbagħad għandu jiġi suġġett għall-kondizzjonijiet meħtieġa għat-tħaddim tat-test tat-temperatura mogħtija fil-paragrafu 8.2.8.1. u għat-test tal-korrużjoni deskritt fil-paragrafu 8.1.1 u għat-test tar-reżistenza għat-trab deskritt fil-paragrafu 8.2.4.5. Imbagħad għandu jerġa’ jikkompleta b’mod sodisfaċenti 5 000 ċiklu ieħor fejn tinħall u tinġibed lura (jiġifieri 45 000 ċiklu b’kollox). Wara t-testijiet t’aktar ’il fuq l-apparat li jiġbed lura għandu jkompli jaħdem b’mod korrett u għandu jissodisfa l-kondizzjonijiet meħtieġa tal-paragrafi 7.2.3.2.1. u 7.2.3.2.5. t’aktar ’il fuq.

7.2.4. Iċ-ċineg

7.2.4.1. Il-wisa’

7.2.4.1.1. Il-wisa’ minima taċ-ċineg tat-trażżin għat-tfal li jiġu f’kuntatt mal-manikin għandha tkun ta’ 25 mm għall-gruppi 0, 0+ u I, u ta’ 38 mm għall-gruppi II u III. Dawn id-daqsijiet għandhom jitkejlu matul it-test tas-saħħa taċ-ċinga provdut fil-paragrafu 8.2.5.1., mingħajr ma titwaqqaf il-magna u b’tagħbija daqs 75 fil-mija tat-tagħbija li biha tinqata’ ċ-ċinga.

7.2.4.2. Is-saħħa wara l-ikkondizzjonar tal-kamra

7.2.4.2.1. Għandha tkun iddeterminata t-tagħbija li biha tinqata’ ċ-ċinga, kif provdut fil-paragrafu 8.2.5.1.2. t’aktar ’l isfel, fuq żewġ kampjuni ta’ ċineg ikkondizzjonati kif stipulat fil-paragrafu 8.2.5.2.1..

7.2.4.2.2. Id-differenza bejn it-tagħbijiet li bihom tinqata’ ċ-ċinga taż-żewġ kampjuni m’għandhiex teċċedi l-10 fil-mija ta’ l-akbar tagħbija li biha tinqata’ ċ-ċinga fost it-tnejn imkejla.

7.2.4.3. Is-saħħa wara l-ikkondizzjonar speċjali

7.2.4.3.1. Fuq żewġ ċineg ikkondizzjonati kif stipulat f’waħda mid-dispożizzjonijiet provduti fil-paragrafu 8.2.5.2. (minbarra l-paragrafu 8.2.5.2.1.), it-tagħbija li biha tinqata’ ċ-ċinga għandha tkun ta’ mhux inqas minn 75 fil-mija tal-medja tat-tagħbijiet iddeterminati fit-test li jissemma fil-paragrafu 8.2.5.1. t’aktar ’l isfel.

7.2.4.3.2. Barra minn dan, it-tagħbija li biha tinqata’ ċ-ċinga m’għandhiex tkun ta’ inqas minn 3,6 kN għat-trażżin tal-gruppi 0, 0+ u I, 5 kN għal dak tal-grupp II, u 7,2 kN għal dak tal-grupp III.

7.2.4.3.3. L-awtorità kompetenti tista’ ma twettaqx wieħed jew aktar minn dawn it-testijiet jekk il-kompożizzjoni tal-materjal użat, jew informazzjoni diġà disponibbli, tagħmel it-test jew it-testijiet żejjed(żejda).

7.2.4.3.4. Il-proċedura ta’ l-ikkondizzjonar tal-brix tat-tip 1 iddefinita fil-paragrafu 8.2.5.2.6. għandha titwettaq biss meta t-test tal-microslip definit fil-paragrafu 8.2.3. t’aktar ’l isfel jagħti riżultat ta’ ’l fuq minn 50 fil-mija tal-limitu provdut fil-paragrafu 7.2.2.5.1. t’aktar ’il fuq.

7.2.4.4. M’għandux ikun possibbli li tinġibed iċ-ċinga sħiħa minn ġo kwalunkwe apparat li jaġġusta, bokkla jew punt ta' ankraġġ.

7.2.5. It-tagħmir tal-qfil

7.2.5.1. It-tagħmir tal-qfil irid ikun imwaħħal b’mod permanenti mat-trażżin għat-tfal.

7.2.5.2. It-tagħmir tal-qfil m’għandux itellef minn kemm idum iservi ċ-ċinturin għall-adulti u għandu jgħaddi mill-kondizzjonijiet meħtieġa għat-tħaddim tat-test tat-temperatura mogħtija fil-paragrafu 8.2.8.1.

7.2.5.3. It-tagħmir tal-qfil m’għandux iwaqqaf milli t-tfal jinħelsu malajr.

7.2.5.4. It-tagħmir tal-Klassi A.

L-ammont ta’ kemm jiżolqu l-istrixxi m’għandux jeċċedi l-25 mm wara t-test provdut fil-paragrafu 8.2.6.1. t’aktar ’l isfel.

7.2.5.5. It-tagħmir tal-Klassi B.

L-ammont ta’ kemm jiżolqu l-istrixxi m’għandux jeċċedi l-25 mm wara t-test provdut fil-paragrafu 8.2.6.2. t’aktar ’l isfel.

8. ID-DESKRIZZJONI TAT-TESTIJIET (4)

8.1. It-testijiet tat-trażżin armat

8.1.1. Il-korrużjoni

8.1.1.1. Il-biċċiet tal-metall tat-trażżin għat-tfal għandhom jitpoġġew f’kumpartiment tat-testijiet kif provdut fl-Anness 4. Fil-każ ta’ trażżin għat-tfal li jinkludi apparat li jiġbed lura, iċ-ċinga għandha tinħall għalkollox għajr għal 100 ± 3 mm. Minbarra għal interruzzjonijiet qosra li jistgħu jkunu neċessarji, per eżempju għall-kontroll u biex timtela’ mill-ġdid is-soluzzjoni tal-melħ, it-test ta’ l-espożizzjoni għandu jipproċedi kontinwament għal perjodu ta’ 50 ± 0,5 siegħa.

8.1.1.2. Meta jitlesta t-test tal-kxif, il-biċċiet tal-metall tat-trażżin għat-tfal għandhom jinħaslu bil-mod, jew jiġu mgħaddsa f’ilma mill-vit nadif b’temperatura ta’ mhux aktar minn 38 °C biex jitneħħa kull depożitu tal-melħ li seta’ fforma u mbagħad jitħallew jinxfu b’temperatura tal-kamra ta’ bejn 18 u 25 °C għal 24 ± 1 siegħa qabel l-ispezzjoni skond il-paragrafu 7.1.1.2. t’aktar ’il fuq.

8.1.2. Jinqaleb ta’ taħt fuq

8.1.2.1. Il-manikin għandu jitpoġġa fit-trażżin installat skond dan ir-Regolament filwaqt li jitqiesu l-istruzzjonijiet tal-manifattur u bil-parti mdendla tat-trażżin merħi standard kif speċifikat fil-paragrafu 8.1.3.6. t’aktar ’l isfel.

8.1.2.2. It-trażżin għandu jintrabat mas-sit tat-test jew mas-sit tal-vettura. Is-sit kollu għandu jiddawwar madwar assi orizzontali li qiegħed fil-pjan medjan lonġitudinali tas-sit f’angolu ta’ 360° b’veloċità ta’ 2-5 gradi/sekonda. Għall-finijiet ta’ dan it-test, it-tagħmir maħsub biex jintuża f’karrozzi speċifiċi jista’ jitwaħħal mas-sit tat-test deskritt fl-Anness 6.

8.1.2.3. Dan it-test għandu jerġa’ jitwettaq b’rotazzjoni fid-direzzjoni kuntrarja wara li l-manikin jerġa’ jitpoġġa, jekk ikun meħtieġ, fil-pożizzjoni inizjali tiegħu. Bl-assi tar-rotazzjoni fil-pjan orizzontali u f’90° għal dik taż-żewġ testijiet preċedenti, il-proċedura għandha terġa’ tiġi ripetuta fiż-żewġ direzzjonijiet tar-rotazzjoni.

8.1.2.4. It-testijiet għandhom jitwettqu billi jintużaw kemm l-iżgħar u kemm l-akbar manikini xierqa għall-grupp jew għall-gruppi li għalih(om) huwa maħsub it-tagħmir għat-trażżin.

8.1.3. It-testijiet dinamiċi

8.1.3.1. It-testijiet fuq it-tròli u s-sit tat-test

8.1.3.1.1. Li jħarsu ’l quddiem

8.1.3.1.1.1. It-tròli u s-sit tat-test użati fit-test dinamiku għandhom jissodisfaw il-kondizzjonijiet meħtieġa ta’ l-Anness 6 għal dan ir-Regolament, u l-proċedura ta’ l-installazzjoni għat-test dinamiku tal-kraxx għandha tkun skond l-Anness 21.

8.1.3.1.1.2. It-tròli għandu jibqa’ orizzontali matul it-tnaqqis fil-veloċità.

8.1.3.1.1.3. It-tnaqqis fil-veloċità tat-tròli għandu jinkiseb billi jintuża l-apparat provdut fl-Anness 6 għal dan ir-Regolament jew kwalunkwe tagħmir ieħor li jagħti riżultati ekwivalenti. Dan l-apparat għandu jkun kapaċi li jwettaq dak li huwa speċifikat fil-paragrafu 8.1.3.4. u fl-Anness 7 ta’ dan r-Regolament.

Għandhom jitkejlu:

8.1.3.1.1.4.1. il-veloċità tat-tròli immedjatament qabel l-impatt;

8.1.3.1.1.4.2. id-distanza tat-twaqqif;

8.1.3.1.1.4.3. l-ispostament tar-ras tal-manikin fil-pjani vertikali u orizzontali għall-gruppi I, II u III u għall-gruppi 0 u 0+ l-ispostament tal-manikin mingħajr ma jitqiesu dirgħajh u riġlejh;

8.1.3.1.1.4.4. l-aċċellerazzjoni tas-sider fi tliet direzzjonijiet perpendikolari għal xulxin ħlief għall-manikin ta’ tarbija tat-twelid;

8.1.3.1.1.4.5. kwalunkwe sinjal viżibbli ta’ penetrazzjoni tat-tafal artab fl-addome (ara l-paragrafu 7.1.4.3.1.) minbarra għall-manikin tat-tarbija tat-twelid.

8.1.3.1.1.5. Wara l-impatt, it-trażżin għat-tfal għandu jiġi spezzjonat viżwalment, mingħajr ma tinfetaħ il-bokkla, biex jiġi ddeterminat jekk kienx hemm xi ħsara jew ksur.

8.1.3.1.2. Li jħarsu lura

8.1.3.1.2.1. Is-sit tat-test għandu jiddawwar 180° meta jsir it-test f’konformità mal-kondizzjonijiet meħtieġa tat-test ta’ l-impatt minn wara.

8.1.3.1.2.2. Meta qed jiġi ttestjat trażżin għat-tfal li jħares lura maħsub biex jintuża għall-postijiet ta’ bilqiegħda ta’ quddiem, id-daxxbord tal-vettura għandha tiġi rrapreżentata minn żbarra riġida mwaħħla mat-tròli b’tali mod li l-assorbiment kollu ta’ l-enerġija jseħħ fit-trażżin għat-tfal.

8.1.3.1.2.3. Il-kondizzjonijiet tat-tnaqqis fil-veloċità għandhom jissodisfaw il-kondizzjonijiet meħtieġa tal-paragrafu 8.1.3.4. t’aktar ’l isfel.

8.1.3.1.2.4. Il-kejl li jrid jittieħed għandu jkun simili għal dak elenkat fil-paragrafi 8.1.3.1.1.4. sa 8.1.3.1.1.4.5. t’aktar ’il fuq.

8.1.3.1.2.5. Wara l-impatt, it-trażżin għat-tfal għandu jiġi spezzjonat viżwalment mingħajr ma tinfetaħ il-bokkla, biex jiġi ddeterminat jekk kienx hemm kwalunkwe ħsara jew ksur.

8.1.3.2. It-testijiet fuq it-tròli u l-qafas tal-bodì tal-vettura

8.1.3.2.1. Li jħarsu ’l quddiem

8.1.3.2.1.1. Il-metodu użat biex tintrabat sew il-vettura matul it-test m’għandux ikun tali li jsaħħaħ l-ankraġġ tas-sits tal-vettura, iċ-ċinturini tas-sigurtà għall-adulti u kwalunkwe ankraġġ addizzjonali meħtieġ biex jintrabat sew it-trażżin għat-tfal jew li jnaqqas id-deformazzjoni normali ta’ l-istruttura. M’għandha tkun preżenti l-ebda parti mill-vettura li, billi tillimita l-moviment tal-manikin, tista’ tnaqqas it-tagħbija imposta fuq it-trażżin għat-tfal matul it-test. Il-partijiet ta’ l-istruttura li tneħħew jistgħu jiġu sostitwiti minn partijiet ta’ saħħa ekwivalenti, sakemm dawn ma jtellfux il-moviment tal-manikin.

8.1.3.2.1.2. Tagħmir li jorbot sew għandu jitqies bħala sodisfaċenti jekk dan ma jipproduċi l-ebda effett fuq erja li testendi tul il-wisa’ kollha ta’ l-istruttura u jekk il-vettura jew l-istruttura jiġu bblokkati jew imwaħħla quddiem f’distanza ta’ mhux inqas minn 500 mm minn fejn hija marbuta s-sistema tat-trażżin. Fuq in-naħa ta’ wara l-istruttura għandha tintrabat f’distanza suffiċjenti wara l-ankraġġ biex ikun żgurat li l-kondizzjonijiet meħtieġa kollha tal-paragrafu 8.1.3.2.1.1. t’aktar ’il fuq jiġu sodisfatti.

8.1.3.2.1.3. Is-sit tal-vettura u t-trażżin għat-tfal għandhom jitwaħħlu u jitpoġġew f’pożizzjoni magħżula mis-servizz tekniku li qed iwettaq it-testijiet ta’ l-approvazzjoni sabiex jinkisbu l-kondizzjonijiet l-aktar avversi fir-rigward tas-saħħa, li huma kompatibbli ma’ l-installazzjoni tal-manikin fil-vettura. Il-pożizzjoni tad-dahar tas-sit tal-vettura u tat-trażżin għat-tfal għandhom jiġu ddikjarati fir-rapport. Id-dahar tas-sit tal-vettura, jekk jista’ jiġi aġġustat għall-inklinazzjoni, għandu jissakkar kif speċifikat mill-manifattur jew, fin-nuqqas ta’ kwalunkwe speċifikazzjoni, f’angolu reali tad-dahar tas-sit kemm jista’ jkun viċin il-25°.

8.1.3.2.1.4. Sakemm l-istruzzjonijiet għall-installazzjoni u għall-użu ma jeħtiġux mod ieħor, is-sit ta’ quddiem għandu jitpoġġa fil-pożizzjoni l-aktar ’il quddiem li tintuża normalment għat-trażżin għat-tfal maħsub biex jintuża fil-pożizzjoni li fiha jpoġġu bilqiegħda l-passiġġieri ta’ quddiem, u fil-pożizzjoni l-aktar lura li tintuża normalment għat-trażżin għat-tfal fil-pożizzjoni li fiha jpoġġu bilqiegħda l-passiġġieri ta’ fuq wara.

8.1.3.2.1.5. Il-kondizzjonijiet tat-tnaqqis fil-veloċità għandhom jissodisfaw il-kondizzjonijiet meħtieġa tal-paragrafu 8.1.3.4. t’aktar ’l isfel. Is-sit tat-test ser ikun is-sit tal-vettura reali.

Għandu jittieħed il-kejl li ġej:

8.1.3.2.1.6.1. il-veloċità tat-tròli immedjatament qabel l-impatt;

8.1.3.2.1.6.2. id-distanza tat-twaqqif;

8.1.3.2.1.6.3. kwalunkwe kuntatt bejn ir-ras tal-manikin u l-intern tal-qafas tal-bodì tal-vettura;

8.1.3.2.1.6.4. it-tnaqqis fil-veloċità tas-sider fi tliet direzzjonijiet perpendikolari għal xulxin, minbarra għall-manikin tat-tarbija tat-twelid;

8.1.3.2.1.6.5. kwalunkwe sinjal viżibbli ta’ penetrazzjoni tat-tafal artab fl-addome (ara l-paragrafu 7.1.4.3.1.), minbarra għall-manikin tat-tarbija tat-twelid.

8.1.3.2.1.7. Wara l-impatt, it-trażżin għat-tfal għandu jiġi spezzjonat viżwalment, mingħajr ma tinfetaħ il-bokkla, biex jiġi determinat jekk kienx hemm xi ħsara.

8.1.3.2.2. Li jħarsu lura

8.1.3.2.2.1. Għal testijiet ta’ impatt minn wara, il-qafas ta’ l-istruttura tal-vettura għandu jiddawwar 180° fuq it-tròli tat-test.

8.1.3.2.2.2. L-istess kondizzjonijiet meħtieġa bħall-impatt minn quddiem.

8.1.3.3. It-test bil-vettura kompluta

8.1.3.3.1. Il-kondizzjonijiet tat-tnaqqis fil-veloċità għandhom jissodisfaw il-kondizzjonijiet meħtieġa tal-paragrafu 8.1.3.4. t’aktar ’l isfel.

8.1.3.3.2. Il-proċedura għat-testijiet ta’ l-impatt minn quddiem għandha tkun dik stabbilita fl-Anness 9 għal dan ir-Regolament.

8.1.3.3.3. Il-proċedura għat-testijiet ta’ l-impatt minn wara għandha tkun dik stabbilita fl-Anness 10 għal dan ir-Regolament.

Għandhom jitkelju:

8.1.3.3.4.1. il-veloċità tal-vettura/ta’ l-apparat ta’ l-impatt immedjatament qabel l-impatt;

8.1.3.3.4.2. kwalunkwe kuntatt bejn ir-ras tal-manikin (fil-każ tal-grupp 0 tal-manikin mingħajr ma jitqiesu dirgħajh u riġlejh) u l-intern tal-vettura;

8.1.3.3.4.3. l-aċċellerazzjoni tas-sider fi tliet direzzjonijeit perpendikulari għal xulxin, ħlief għall-manikin tat-tarbija tat-twelid;

8.1.3.3.4.4. kwalunkwe sinjal viżibbli ta’ penetrazzjoni tat-tafal artab fl-addome (ara l-paragrafu 7.1.4.3.1.), ħlief għall-manikin tat-tarbija tat-twelid.

8.1.3.3.5. Is-sits ta’ quddiem, jekk jistgħu jiġu aġġustati għall-inklinazzjoni, għandhom jissakkru kif speċifikat mill-manifattur jew, fin-nuqqas ta’ kwalunkwe speċifikazzjoni, f’angolu reali tad-dahar tas-sit kemm jista’ jkun viċin il-25°.

8.1.3.3.6. Wara l-impatt, it-trażżin għat-tfal għandu jiġi spezzjonat viżwalment, mingħajr ma tinfetaħ il-bokkla, biex jiġi determinat jekk kienx hemm kwalunkwe ħsara jew ksur.

8.1.3.4. Il-kondizzjonijiet għat-test dinamiku huma miġbura fil-qosor fit-tabella t’hawn taħt

IMPATT MINN QUDDIEM IMPATT MINN WARA Test Trażżin Veloċità (km/s) Il-livell tat-test Distanza tat-twaqqif matul it-test (mm) Veloċità (km/s) Il-livell tat-test Distanza tat-twaqqif matul it-test (mm) Tròli bis-sit tat-test Sits li jħarsu ’l quddiem ta’ quddiem u ta’ wara universali, semi-universali jew ristretti (*) 50+0 –2 1 650±50 — — — Sits li jħarsu lura ta’ quddiem u ta’ wara universali, semi-universali jew ristretti (**) 50+0 –2 1 650±50 30+2 –0 2 275±25 Il-bodì tal-vettura fuq it-tròli Li jħares ’il quddiem (*) 50+0 –2 1 jew 3 650±50 — — — Li jħares lura (**) 50+2 –2 1 jew 3 650±50 30+2 –0 2 jew 4 275±25 It-test ta’ l-ostaklu għall-vettura sħiħa Li jħares ’il quddiem 50+0 –2 3 Mhux speċifikat — — — Li jħares lura 50+0 –2 3 Mhux speċifikat 30+2 –0 4 Mhux speċifikat

It-trażżin għat-tfal li jinkludi l-użu ta’ l-ankraġġi addizzjonali

8.1.3.5.1. Fil-każ tat-trażżin għat-tfal maħsub biex jintuża kif speċifikat fil-paragrafu 2.1.2.3.u li jinkludi l-użu ta’ ankraġġi addizzjonali, il-kondizzjoni meħtieġa għal test ta’ l-impatt minn quddiem, skond il-paragrafu 8.1.3.4., għandu jitwettaq kif ġej:

8.1.3.5.2. Għat-tagħmir biċ-ċineg ta’ l-irbit ta’ fuq qosra, per eżempju li huma maħsuba biex jitwaħħlu ma’ l-ixkaffa għall-pakketti ta’ wara, il-konfigurazzjoni ta’ l-ankraġġi ta’ fuq it-tròli tat-test għandha tkun kif provdut fl-Appendiċi 3 ta’ l-Anness 6.

8.1.3.5.3. Għat-tagħmir biċ-ċineg ta’ l-irbit ta’ fuq twal, per eżempju li huma maħsuba biex jintużaw fejn m’hemmx xkaffa riġida għall-pakketti u fejn iċ-ċineg ta’ l-irbit ta’ fuq huma mwaħħla mal-qiegħ tal-vettura, l-ankraġġi fuq it-tròli tat-test għandu jkun kif provdut fl-Appendiċi 3 ta’ l-Anness 6.

8.1.3.5.4. Għat-tagħmir maħsub biex jintuża fiż-żewġ konfigurazzjonijiet, għandhom jitwettqu t-testijiet stipulati fil-paragrafi 8.1.3.5.2. u 8.1.3.5.3. bl-eċċezzjoni li, fil-każ tat-test imwettaq skond il-kondizzjonijiet meħtieġa tal-paragrafu 8.1.3.5.3. t’aktar ’il fuq, għandu jintuża biss manikin aktar tqil.

8.1.3.5.5. Għal tagħmir li jħares lura, l-ankraġġi t’isfel tal-konfigurazzjoni fuq it-tròli tat-test għandu jkun kif stipulat fl-Appendiċi 3 ta’ l-Anness 6.

8.1.3.6. Il-manikini tat-test

8.1.3.6.1. It-trażżin għat-tfal u l-manikini għandhom jiġu installati b’tali mod li jiġu sodisfatti l-kondizzjonijiet meħtieġa tal-paragrafu 8.1.3.6.3..

8.1.3.6.2. It-trażżin għat-tfal għandu jiġi ttestjat billi jintużaw il-manikini provduti fl-Anness 8 għal dan ir-Regolament.

L-installazzjoni tal-manikin.

8.1.3.6.3.1. Il-manikin għandu jitpoġġa b’tali mod li l-ispazju jkun bejn il-parti ta’ wara tal-manikin u t-trażżin. Fil-każ tal-kerrikots il-manikin jitpoġġa f’pożizzjoni orizzontali dritta viċin kemm jista’ jkun tal-linja taċ-ċentru tal-kerrikot.

8.1.3.6.3.2. Poġġi s-siġġu tat-tfal fuq is-sit tat-test.

Poġġi l-manikin fis-siġġu tat-tfal.

Poġġi bord biċ-ċappetti jew tagħmir flessibbli simili bi ħxuna ta’ 2,5 ċm u b’wisa’ ta’ 6 ċm u b’tul ugwali għall-għoli ta’ l-ispalla (bilqiegħda, l-Anness 8) li minnu jitnaqqas l-għoli taċ-ċentru tal-ġenbejn (bilqiegħda, fl-Anness 8 l-għoli tal-popliteus miżjud ma’ nofs l-għoli tal-koxxa, bilqiegħda) rilevanti għad-daqs tal-manikin li qed jiġi ttestjat bejn il-manikin u d-daħar tas-sit tas-siġġu. Il-bord għandu jkun kemm jista’ jkun simili għall-kurvatura tas-siġġu u l-parti t’isfel tiegħu għandha tkun għolja daqs il-ġog tal-ġenbejn tal-manikin.

Aġġusta ċ-ċinturin skond l-istruzzjonijiet tal-manifattur, imma għal tensjoni ta’ 250 ± 25 N aktar mill-forza ta’ l-apparat li jaġġusta, bl-angolu tal-liwja taċ-ċinga fl-apparat li jaġġusta ta’ 45 ± 5°, jew inkella bl-angolu provdut mill-manifattur.

Lesti l-installazzjoni tas-siġġu għat-tfal mas-sit tat-test skond l-Anness 21 għal dan ir-Regolament.

Neħħi t-tagħmir flessibbli.

Dan japplika biss għal trażżin li jikkontrolla ċ-ċaqliq u għal-trażżin fejn it-tfal jitrażżnu miċ-ċinturin bi tliet ankraġġi (three-point) għall-adulti u fejn jintuża tagħmir tal-qfil u ma japplikax għaċ-ċineg li jrażżnu t-tfal imqabbda direttament ma’ apparat li jiġbed lura.

8.1.3.6.3.3. Il-pjan lonġitudinali li jgħaddi mil-linja taċ-ċentru tal-manikin għandu jiġi stabbilit fin-nofs bejn iż-żewġ ankraġġi taċ-ċinturini t’isfel, madankollu għandu wkoll jitqies il-paragrafu 8.1.3.2.1.3. Fil-każ tal-booster cushions li għandhom jiġu ttestjati bil-manikin li jirrapreżenta tifel(tifla) ta’ 10 snin, il-pjan lonġitudinali li jgħaddi mil-linja taċ-ċentru tal-manikin għandu jitqiegħed 75 ± 5 mm lejn ix-xellug jew il-lemin fir-rigward tal-punt li jinstab fin-nofs bejn iż-żewġ ankraġġi taċ-ċinturini t’isfel.

8.1.3.6.3.4. Fil-każ ta’ tagħmir li jeħtieġ l-użu ta’ ċinturin standard, iċ-ċinga ta’ l-ispalla tista’ titqiegħed fuq il-manikin qabel it-test dinamiku billi jintuża tejp ħafif li jgħatti ta’ wisa’ u tul suffiċjenti. Fil-każ ta’ tagħmir li jħares lura, ir-ras tista’ tinżamm mal-parti fejn jistrieħ id-dahar tas-sistema tat-trażżin permezz ta’ tejp ħafif li jgħatti ta’ wisa’ u tul suffiċjenti. Fil-każ tat-trażżin li jħares lura, huwa permess li jintuża tejp ħafif li jgħatti biex ikun hemm kollegament bejn ir-ras tal-manikin u l-iżbarra ta’ 100mm jew il-parti ta’ wara tat-trażżin matul l-aċċellerazzjoni ta’ l-islitta.

8.1.3.7. Il-kategorija tal-manikin li se jintuża

It-tagħmir għall-grupp 0: it-test bl-użu tal-manikin tat-“tarbija tat-twelid” u manikin ta’ 9 kg;

It-tagħmir għall-grupp 0+: it-test bl-użu tal-manikin tat-tarbija tat-twelid u manikin ta’ 11-il kg.

It-tagħmir għall-grupp I: it-testijiet bl-użu ta' manikin b’massa ta’ 9 kg u 15-il kg rispettivament;

It-tagħmir għall-grupp II: it-testijiet bl-użu ta' manikin b’massa ta’ 15-il kg u 22 kg rispettivament;

It-tagħmir għall-grupp III: it-testijiet bl-użu ta' manikin b’massa ta’ 22 kg u 32 kg rispettivament.

8.1.3.7.6. Jekk is-sistema tat-trażżin għat-tfal hija xierqa għal żewġ gruppi ta’ mases jew aktar, it-testijiet għandhom jitwettqu billi jintużaw l-eħfef u l-itqal manikini speċifikati aktar ’il fuq għall-gruppi kollha kkonċernati. Madankollu, jekk il-konfigurazzjoni tat-tagħmir tvarja b’mod konsiderevoli minn grupp għall-ieħor, per eżempju meta l-konfigurazzjoni taċ-ċinga integrali jew it-tul taċ-ċinga integrali tinbidel, il-laboratorju li qed iwettaq it-testijiet jista’, jekk iqis li jkun għall-aħjar, iżid test b’manikin ta’ piż intermedju.

8.1.3.7.7. Jekk is-sistema tat-trażżin għat-tfal hija maħsuba għal żewġt itfal jew aktar, għandu jitwettaq test wieħed fejn l-itqal manikini jokkupaw il-postijiet tas-sits kollha. Għandu jitwettaq test ieħor bl-eħfef u bl-itqal manikini speċifikati aktar ’il fuq. It-testijiet għandhom jitwettqu billi jintuża s-sit tat-test kif muri fil-figura 3 ta’ l-Appendiċi 3 ta’ l-Anness 6. Il-laboratorju li qed iwettaq it-testijiet jista’, jekk iqis li jkun għall-aħjar, iżid test ieħor bi kwalunkwe kombinazzjoni ta’ manikini jew postijiet tas-sits vojta.

8.1.4. It-trażżin tal-booster cushions

Poġġi biċċa drapp tal-qoton fuq is-superfiċje fejn wieħed jista’ jpoġġi bilqiegħda tal-bank tat-test. Qiegħed il-booster cushion fuq il-bank tat-test, qiegħed il-blokka tal-ġisem tal-parti t’isfel tat-torso kif deskritt fil-figura 1 ta’ l-Anness 22, fuq is-superfiċje fejn wieħed jista’ jpoġġi bilqiegħda, qiegħdha f’postha u applika ċ-ċinturin tas-sigurtà bi tliet ankraġġi għall-adulti u t-tensjoni kif provdut fl-Anness 21. B’biċċa strixxa wiesa’ 25 mm jew oġġett simili marbut madwar il-booster, applika tagħbija ta’ 250 ± 5 N fid-direzzjoni tal-vleġġa A, ara l-figura 2 ta’ l-Anness 22, f’linja mas-superfiċje ta’ fejn wieħed jista’ jpoġġi bilqiegħda fuq il-bank tat-test.

8.2. It-testijiet tal-komponenti individwali

8.2.1. Il-bokkla

It-test tal-ftuħ meta mgħobbija

8.2.1.1.1. Għal dan it-test għandu jintuża trażżin għat-tfal li li diġà ġie soġġett għat-test dinamiku kif speċifikat fil-paragrafu 8.1.3.

8.2.1.1.2. It-trażżin għat-tfal għandu jitneħħa mit-tròli tat-test jew mill-vettura mingħajr ma tinfetaħ il-bokkla. Għandha tiġi applikata tagħbija fuq il-bokkla b’forza ta’ ġbid diretta permezz taċ-ċinga marbuta magħha biex iċ-ċineg kollha jiġu soġġetti għall-forza ta’ 80/n daN; f’dan il-proporzjon, “n” hija n-numru ta’ ċineg marbuta mal-bokkla meta din tkun maqfula, bin-numru minimu jitqies li huwa 2, jekk il-bokkla tkun marbuta ma’ parti riġida. Meta tiġi applikata l-forza, wieħed għandu jqis l-angolu fformat mill-bokkla u mill-parti riġida matul it-test dinamiku.

8.2.1.1.3. Għandha tiġi applikata tagħbija b’veloċità ta’ 400 ± 20 mm/min fuq iċ-ċentru ġeometriku tal-buttuna li tħoll il-bokkla tul assi fiss li huwa parallel għad-direzzjoni inizjali tal-moviment tal-buttuna; iċ-ċentru ġeometriku japplika għal dik il-parti tas-superfiċje tal-bokkla li fuqha trid tiġi applikata l-pressjoni. Il-bokkla għandha tkun marbuta sew ma’ appoġġ riġidu matul l-applikazzjoni tal-forza tal-ftuħ.

8.2.1.1.4. Il-forza tal-ftuħ fuq il-bokkla għandha tiġi applikata, billi jintuża dinamometru jew tagħmir simili bil-mod u fid-direzzjoni ta’ l-użu normali. It-tarf tal-kuntatt għandu jkun emisfera tal-metall ippolixxjat b’radju ta’ 2,5 ± 0,1 mm.

8.2.1.1.5. Il-forza tal-ftuħ fuq il-bokkla għandha titkejjel u kwalunkwe ħsara għandha tkun innotata.

8.2.1.2. It-test tal-ftuħ mingħajr tagħbija

8.2.1.2.1. Montatura ta’ bokkla li preċedentement ma kenitx mgħobbija għandha tintrama u titqiegħed taħt kondizzjoni ta’ “ebda tagħbija”.

8.2.1.2.2. Il-metodu tal-kejl tal-forza tal-ftuħ tal-bokkla għandu jkun kif stipulat fil-paragrafi 8.2.1.1.3. u 8.2.1.1.4.

8.2.1.2.3. Il-forza tal-ftuħ tal-bokkla għandha titkejjel.

8.2.1.3. It-test tas-saħħa.

8.2.1.3.1. Għat-test tas-saħħa għandhom jintużaw żewġ kampjuni. L-apparati li jaġġustaw kollha, minbarra dawk l-apparati li jaġġustaw armati direttament fuq trażżin għat-tfal huma inklużi fit-test.

8.2.1.3.2. L-Anness 20 juri tagħmir tipiku għal test tas-saħħa tal-bokkla. Il-bokkla titpoġġa fuq il-pjanċa tonda ta’ fuq (A) fi ħdan ir-riljiev. Iċ-ċineg kollha ta’ ħdejha għandhom tul ta’ mill-inqas 250 mm u huma rranġati mdendlin ’l isfel mill-pjanċa ta’ fuq rispettivament għall-pożizzjoni tagħhom mal-bokkla. It-truf ħielsa taċ-ċineg imbagħad iduru madwar il-pjanċa tonda t’isfel (B) sakemm joħorġu mill-fetħa ta’ ġewwa tal-pjanċa. Iċ-ċineg kollha jridu jkunu vertikali bejn A u B. Il-pjanċa tonda li torbot (C) imbagħad tintrabat ħafif mal-wiċċ t’isfel ta’ (B), għalkemm xorta tippermetti ċertu moviment taċ-ċineg bejniethom. B’forza żgħira fil-magna tat-tensjoni, iċ-ċineg jitqiegħdu taħt tensjoni u dawn jinġibdu bejn (B) u (C) sakemm iċ-ċineg kollha jitgħabbew rispettivament għall-arranġament tagħhom. Il-bokkla trid tibqa’ ħielsa mill-pjanċa (A) jew minn kwalunkwe parti li qiegħda f’(A) matul din il-ħidma u t-test innifsu. (B) u (C) imbagħad jintrabtu sew flimkien u l-forza tat-tensjoni tiżdied b’veloċità tat-traversa ta’ 100 ± 20 mm/min sakemm jintlaħqu l-valuri meħtieġa.

8.2.2. L-apparat għall-aġġustament

8.2.2.1. Il-faċilità ta’ l-aġġustament

8.2.2.1.1. Meta jiġi ttestjat apparat manwali għall-aġġustament, filwaqt li tingħata attenzjoni għall-kondizzjonijiet normali ta’ l-użu, iċ-ċinga għandha tinġibed b’mod stabbli mill-apparat għall-aġġustament b’rata ta’ 100 ± 20 mm/min u l-forza massima għandha titkejel sa l-eqreb valur sħiħ ta’ N wara l-ewwel 25 ± 5 mm ta’ moviment taċ-ċinga.

8.2.2.1.2. It-test għandu jitwettaq fiż-żewġ direzzjonjiet li fihom timxi ċ-ċinga minn ġot-tagħmir, biċ-ċinga timxi ċ-ċiklu sħiħ għal 10 darbiet qabel il-kejl.

8.2.3. It-test tal-microslip (ara l-figura 3 ta’ l-Anness 5)

8.2.3.1. Il-komponenti jew it-tagħmir li jridu jiġu soġġetti għat-test tal-microslip għandhom jinżammu għal minimu ta’ 24 siegħa qabel l-ittestjar f’atmosfera b’temperatura ta’ 20 ± 5 °C u b’umdità relattiva ta’ 65 ± 5 fil-mija. It-test għandu jitwettaq f’temperatura bejn 15 u 30 °C.

8.2.3.2. It-tarf ħieles taċ-ċinga għandu jiġi rranġat fl-istess konfigurazzjoni bħal meta t-tagħmir jintuża fil-vettura, u m’għandu jitwaħħal ma’ l-ebda parti oħra.

8.2.3.3. L-apparat għall-aġġustament għandu jitpoġġa fuq biċċa ċinga vertikali li tarf minnha hija mgħobbija b’50 ± 0,5 N (iggwidata b’mod li t-tagħbija ma titħalliex titbandal u ċ-ċinga tinbaram). It-tarf ħieles taċ-ċinga mill-apparat għall-aġġustament għandu jintrama b’mod vertikali ’l fuq jew ’l isfel kif inhu fil-vettura. It-tarf l-ieħor għandu jgħaddi minn fuq romblu li jilwi bl-assi orizontali tiegħu parallel għall-pjan tas-sezzjoni taċ-ċinga li ssostni t-tagħbija, bis-sezzjoni tgħaddi minn fuq ir-romblu li jkun f’pożizzjoni orizzontali.

8.2.3.4. It-tagħmir li qed jiġi ttestjat għandu jiġi rranġat b’tali mod li ċ-ċentru tiegħu, fl-ogħla pożizzjoni li jista’ jittella’ fiha, ikun 300 ± 5 mm minn mejda ta’ l-appoġġ, u t-tagħbija ta’ 50 N għandha tkun 100 ± 5 mm minn dik il-mejda ta’ l-appoġġ.

8.2.3.5. Imbagħad għandhom jitwettqu 20 ± 2 ċiklu ta’ qabel it-test u wara għandhom jitwettqu 1 000 ± 5 ċiklu bi frekwenza ta’ 30 ± 10 ċiklu fil-minuta, bl-estensjoni totali tkun ta’ 300 ± 20 mm jew kif speċifikat fil-paragrafu 8.2.5.2.6.2. It-tagħbija ta’ 50 N għandha tiġi applikata biss matul il-ħin li jikkorrispondi għaċ-ċaqliq ta’ 100 ± 20 mm għal kull nofs perjodu. Il-microslip għandha titkejjel mill-pożizzjoni fit-tmiem ta’ l-20 ċiklu ta’ qabel it-test.

8.2.4. L-apparat li jiġbed lura

8.2.4.1. Il-forza li tiġbed lura

8.2.4.1.1. Il-forzi li jiġbdu lura għandhom jitkejlu bil-montatura taċ-ċinturin tas-sigurtà, imwaħħal mal-manikin bħal fit-test dinamiku stipulat fil-paragrafu 8.1.3. It-tensjoni taċ-ċinga għandha titkejjel fil-punt tal-kuntatt (imma eżatt qabel) mal-manikin waqt li ċ-ċinga tkun qed tinġibed lura bir-rata approssimattiva ta’ 0,6 m/min.

Kemm idum iservi l-mekkaniżmu ta’ l-apparat li jiġbed lura

8.2.4.2.1. Iċ-ċinga għandha tiġi rtirata u titħalla tinġibed lura għan-numru meħtieġ ta’ ċikli b’rata ta’ mhux aktar minn 30 ċiklu fil-minuta. Fil-każ ta’ apparati li jiġbdu lura li jissakkru f’emerġenza, għandu jiġi introdott skoss f’kull ħames ċiklu biex jissakkar l-apparat li jiġbed lura. L-iskossi jseħħu f’numri ugwali f’kull waħda mill-ħames ġibdiet differenti, jiġifieri, 90, 80, 75, 70 u 65 fil-mija tat-tul totali taċ-ċinga fuq l-apparat li jiġbed lura. Madankollu, fejn it-tul taċ-ċinga jeċċedi d-900 mm il-persentaġġi msemmija aktar ’il fuq għandhom jiġu relatati ma’ l-aħħar 900 mm taċ-ċinga li tista’ tiġi rtirata mill-apparat li jiġbed lura.

8.2.4.3. L-imblukkar ta’ l-apparati li jiġbdu lura li jissakkru f’emerġenza

8.2.4.3.1. L-apparat li jiġbed lura għandu jiġi ttestjat darba għall-imblukkar, meta t-tul kollu taċ-ċinga jkun inħall ħlief għal 300 ± 3 mm.

8.2.4.3.2. Fil-każ ta’ apparat li jiġbed lura li jibda jaħdem permezz ta’ moviment taċ-ċinga, il-qligħ għandu jkun fid-direzzjoni li fiha jseħħ normalment meta l-apparat li jiġbed lura huwa installat fil-vettura.

8.2.4.3.3. Meta l-apparati li jiġbdu lura qed jiġu ttestjati għas-sensittività għall-aċċellerazzjonijiet tal-vettura, għandhom jiġu ttestjati fuq it-tul tal-qligħ imsemmi aktar ’il fuq fiż-żewġ direzzjonijiet tul żewġ assi perpendikolari għal xulxin li huma orizzontali jekk l-apparati li jiġbdu lura ser jiġu installati f’vettura kif speċifikat mill-manifattur tat-trażżin għat-tfal. Meta din il-pożizzjoni ma tiġix speċifikata, l-awtorità ta’ l-ittestjar għandha tikkonsulta lill-manifattur tat-trażżin għat-tfal. Għandha tintagħżel waħda minn dawn id-direzzjonijiet tat-test mis-servizz tekniku li qed iwettaq it-testijiet ta’ l-approvazzjoni biex jinħolqu l-aktar kondizzjonijiet avversi fir-rigward ta’ l-attwazzjoni tal-mekkaniżmu li jsakkar.

8.2.4.3.4. Id-disinn ta’ l-apparat użat għandu jkun tali li l-aċċellerazzjoni meħtieġa tingħata b’rata medja ta’ żjieda fl-aċċellerazzjoni ta’ mill-inqas 25 g/sek (***).

8.2.4.3.5. Għall-konformità fl-ittestjar mal-kondizzjonijiet meħtieġa tal-paragrafi 7.2.3.2.1.3. u 7.2.3.2.1.4. l-apparat li jiġbed lura għandu jintrama fuq mejda orizzontali u l-mejda għandha tiġi mmejla b’veloċità li ma teċċedix 2E għal kull sekonda sakemm jissakkar l-apparat. It-test għandu jiġi ripetut billi l-mejda tiġi mmejla f’direzzjonijiet oħra biex ikun żgurat li l-kondizzjonijet meħtieġa jiġu sodisfatti.

8.2.4.4. It-test tal-korrużjoni

8.2.4.4.1. It-test tal-korrużjoni huwa deskritt fil-paragrafu 8.1.1. t’aktar ’il fuq.

8.2.4.5. It-test tar-reżistenza għat-trab

8.2.4.5.1. L-apparat li jiġbed lura għandu jitqiegħed f’kumpartiment għall-ittestjar kif deskritt fl-Anness 3 għal dan ir-Regolament. Għandu jintrama f’orjentazzjoni simili għal dik li jkun armat fiha fuq il-vettura. Il-kumpartiment għall-ittestjar għandu jkun fih it-trab kif speċifikat fil-paragrafu 8.2.4.5.2. t’aktar ’l isfel. Tul ta’ 500 mm miċ-ċinga għandu jinqala’ mill-apparat li jiġbed lura u jinżamm maqlugħ, ħlief li għandu jkun soġġett għal 10 ċikli kompleti ta’ ġbid lura u rtirar fi żmien minuta jew tnejn wara kull darba li jiġi mċaqlaq it-trab. Għal perjodu ta’ ħames sigħat, it-trab għandu jiġi mċaqlaq kull 20 minuta għal ħames sekondi permezz ta’ arja kompressata ħielsa miż-żejt u mill-umdità b’kejl ta’ pressjoni ta’ 5,5 ± 0,5 bars li jidħlu minn fetħa b’dijametru ta’ 1,5 ± 0,1 mm.

8.2.4.5.2. It-trab użat fit-test deskritt fil-paragrafu 8.2.4.5.1. għandu jikkonsisti minn madwar 1 kg ta’ kwartz xott. Id-distribuzzjoni tad-daqs tal-partikuli għandha tkun kif ġejja:

(a) jgħaddu minn fetħa ta’ 150 μm, minn wajer b’dijametru ta’ 104 μm: 99 sa 100 fil-mija;

(b) jgħaddu minn fetħa ta’ 105 μm, minn wajer b’dijametru ta’ 64 μm: 76 sa 86 fil-mija;

(c) jgħaddu minn fetħa ta’ 75 μm, minn wajer b’dijametru ta’ 52 μm: 60 sa 70 fil-mija.

8.2.5. It-test statiku għaċ-ċineg

8.2.5.1. It-test tas-saħħa taċ-ċineg

8.2.5.1.1. Kull test għandu jitwettaq fuq żewġ kampjuni ġodda ta’ ċineg, ikkondizzjonati kif speċifikat fil-paragrafu 7.2.4.

8.2.5.1.2. Kull ċinga għandha tinqabad bejn il-klamps ta’ magna li tittestja s-saħħa tat-tensjoni. Il-klamps għandhom ikunu ddisinjati b’tali mod li jiġi evitat li tinqata’ ċ-ċinga fihom jew ħdejhom. Il-veloċità tat-traversa għandha tkun ta’ 100 ± 20 mm/min. It-tul ħieles tal-kampjun bejn il-klamps tal-magna fil-bidu tat-test għandu jkun ta’ 200 mm ± 40 mm.

8.2.5.1.3. It-tensjoni għandha tiġi miżjuda sakemm tinqata’ ċ-ċinga u tiġi nnotata t-tagħbija li qattgħet iċ-ċinga.

8.2.5.1.4. Jekk iċ-ċinga tiżloq jew tinqata’ f’xi waħda mill-klamps jew fi ħdan 10mm minn xi waħda minnhom, it-test m’għandux ikun validu u għandu jitwettaq test ġdid fuq kampjun ieħor.

Il-kampjuni miċ-ċineg, kif jissemmew fil-paragrafu 3.2.3., għandhom jiġu kkondizzjonati kif ġej:

8.2.5.2.1. L-ikkondizzjonar tal-kamra

8.2.5.2.1.1. Iċ-ċinga għandha tinżamm għal 24 ± 1 siegħa f’atmosfera b’temperatura ta’ 23 ± 5° u b’umdità relattiva ta’ 50 ± 10 fil-mija. Jekk it-test ma jitwettaqx immedjatament wara l-ikkondizzjonar, il-kampjun għandu jitpoġġa f’kontenitur magħluq ermetikament sakemm jibda t-test. It-tagħbija li tqatta’ ċ-ċinga għandha tiġi ddeterminata fi żmien ħames minuti wara li titneħħa ċ-ċinga mill-atmosfera ta’ l-ikkondizzjonar jew mill-kontenitur.

8.2.5.2.2. L-ikkondizzjonar tad-dawl

8.2.5.2.2.1. Għandhom japplikaw id-dispożizzjonijiet tar-Rakkomandazzjoni ISO/105-B02(1978). Iċ-ċinga għandha tkun esposta għad-dawl matul il-ħin meħtieġ biex tintefa’ ż-Żebgħa Blù Standard Nru. 7 għal kuntrast ugwali għall-Grad 4 fuq l-iskala tal-griż.

8.2.5.2.2.2. Wara li tiġi esposta, iċ-ċinga għandha tinżamm għal minimu ta’ 24 siegħa f’atmosfera b’temperatura ta’ 23E ± 5 °C u b’umdità relattiva ta’ 50 ± 10 fil-mija. It-tagħbija li tqatta’ ċ-ċinga għandha tiġi determinata fi żmien ħames minuti wara li ċ-ċinga titneħħa mill-installazzjoni ta’ l-ikkondizzjonar.

8.2.5.2.3. L-ikkondizzjonar tal-kesħa

8.2.5.2.3.1. Iċ-ċinga għandha tinżamm għal minimu ta’ 24 siegħa f’atmosfera b’temperatura ta’ 23 ± 5 °C u b’umdità relattiva ta’ 50 ± 10 fil-mija.

8.2.5.2.3.2. Iċ-ċinga mbagħad għandha tinżamm għal 90 ± 5 minuta fuq superfiċje ordinarja f’kumpartiment b’temperatura baxxa fejn it-temperatura ta’ l-arja hija ta’ –30 ± 5 °C. Din imbagħad għandha tintewa u t-tinja għandha titgħabba b’piż ta’ 2 ± 0,2 kg li qabel tkun tkessħet għal –30 ± 5 °C. Meta ċ-ċinga tkun inżammet mgħobbija għal 30 ± 5 minuta fl-istess kumpartiment tat-temperatura baxxa, għandu jitneħħa l-piż u t-tagħbija li tqatta’ ċ-ċinga għandha titkejjel fi żmien ħames minuti wara li titneħħa ċ-ċinga mill-kumpartiment tat-temperatura baxxa.

8.2.5.2.4. L-ikkondizzjonar tas-sħana

8.2.5.2.4.1. Iċ-ċinga għandha tinżamm għal 180 ± 10 minuta f’atmosfera ta’ kumpartiment li jsaħħan b’temperatura ta’ 60 ± 5 °C u b’umdità relattiva ta’ 65 ± 5 fil-mija.

8.2.5.2.4.2. It-tagħbija li tqatta’ ċ-ċinga għandha tiġi determinata fi żmien ħames minuti wara li ċ-ċinga titneħħa mill-kumpartiment li jsaħħan.

8.2.5.2.5. L-espożizzjoni għall-ilma

8.2.5.2.5.1. Iċ-ċinga għandha tinżamm mgħaddsa totalment fl-ilma għal 180 ± 10 minuta f’ilma distillat, b’temperatura ta’ 20 ± 5 °C, li żdidietlu traċċa ta’ aġent li jxarrab. Jista’ jintuża kwalunkwe aġent li jxarrab adattat għall-fibra li qed tiġi ttestjata.

8.2.5.2.5.2. It-tagħbija li tqatta’ ċ-ċinga għandha tiġi determinata fi żmien 10 minuti wara li ċ-ċinga titneħħa mill-ilma.

8.2.5.2.6. L-ikkondizzjonar tal-brix

8.2.5.2.6.1. Il-komponenti jew it-tagħmir li ser jitressqu għat-test tal-brix għandhom jinżammu għal minimu ta’ 24 siegħa, qabel ma jiġu ttestjati, f’atmosfera b’temperatura ta’ 23E ± 5 °C u b’umdità relattiva ta’ 50 ± 10 fil-mija. It-temperatura tal-kamra matul l-ittestjar għandha tkun bejn 15° u 30 °C.

8.2.5.2.6.2. It-tabella t’hawn taħt tistabbilixxi l-kondizzjonijiet ġenerali għal kull test:

Tagħbija (N) Ċikli fil-minuta Ċikli (Nru.) Proċedura tat-tip 1 10 ± 0,1 30 ± 10 1 000 ± 5 Proċedura tat-tip 2 5 ± 0,05 30 ± 10 5 000 ± 5

Fil-każ li ma jkunx hemm biżżejjed ċinga biex jiġu ttestjati aktar minn 300 mm ta’ ċaqliq, it-test jista’ jiġi applikat fuq biċċa iżgħar li ma tridx tkun inqas minn 100 mm.

8.2.5.2.6.3. Il-kondizzjonijiet partikolari għat-test

8.2.5.2.6.3.1. Il-proċedura tat-tip 1: għall-każijiet fejn iċ-ċinga tiżloq mill-apparat li jaġġusta malajr. It-tagħbija ta’ 10 N għandha tiġi applikata b’mod vertikali u permanenti fuq waħda miċ-ċineg. Iċ-ċinga l-oħra, imqiegħda b’mod orizzontali, għandha titwaħħal ma’ tagħmir, biex jagħti moviment ’il quddiem u lura lill-istrixxi. L-apparat għall-aġġustament għandu jitpoġġa b’tali mod li ċ-ċinga orizzontali ta’ l-istrixxi tibqa’ taħt tensjoni (ara l-figura 1 ta’ l-Anness 5).

8.2.5.2.6.3.2. Il-proċedura tat-tip 2: għall-każijiet li fihom iċ-ċinga tbiddel id-direzzjoni meta tgħaddi minn parti riġida. Matul dan it-test, l-angoli taż-żewġ ċineg ta’ l-istrixxi għandhom ikunu kif jintwera fil-figura 2 ta’ l-Anness 5. It-tagħbija ta’ 5 N għandha tiġi applikata b’mod permanenti. Għall-każijiet fejn iċ-ċinga tbiddel id-direzzjoni għal aktar minn darba meta tgħaddi minn parti riġida, it-tagħbija ta’ 5 N tista’ tiġi miżjuda sabiex jinkiseb il-moviment provdut ta’ 300 mm miċ-ċinga minn ġol-parti riġida.

8.2.6. It-tagħmir tal-qfil

8.2.6.1. It-Tagħmir tal-Klassi A

Għandhom jiġu installati t-trażżin għat-tfal u l-akbar manikin li t-trażżin għat-tfal huwa maħsub għalih kif muri fil-Figura 5 t’hawn isfel. L-istrixxi użati għandhom ikunu kif speċifikat fl-Anness 13 għal dan ir-Regolament. It-tagħmir tal-qfil għandu jiġi applikat bis-sħiħ u ssir marka fuq iċ-ċinturin fejn iċ-ċinturin jidħol fit-tagħmir tal-qfil. It-tagħmir li jkejjel il-forza għandu jitwaħħal maċ-ċinturin permezz ta’ anell D (D ring), u għandha tiġi applikata, ta’ l-inqas għal sekonda, forza daqs darbtejn (± 5 fil-mija) il-massa ta’ l-itqal manikin tal-grupp I. Il-pożizzjoni t’isfel għandha tintuża għat-tagħmir tal-qfil fil-pożizzjoni A u l-pożizzjoni ta’ fuq għat-tagħmir tal-qfil fil-pożizzjoni B. Il-forza għandha tiġi applikata għal 9 darbiet oħra. Għandha ssir marka oħra fuq iċ-ċinturin fejn dan jidħol fit-tagħmir tal-qfil u għandha titkejjel id-distanza bejn iż-żewġ marki. Matul dan it-test, l-apparat li jiġbed lura m’għandux ikun imsakkar.

8.2.6.2. It-Tagħmir tal-Klassi B

It-trażżin għat-tfal għandu jintrabat sew u l-istrixxi, kif speċifikat fl-Anness 13 għal dan ir-Regolament, għandhom jiġu mgħoddija mill-qfil u mill-qafas skond ir-rotta deskritta fl-istruzzjonijiet tal-manifattur. Iċ-ċinturin għandu jgħaddi mill-apparat ta’ l-ittestjar kif deskritt fil-Figura 6 t’hawn taħt u jitwaħħal ma’ massa ta’ 5,25 ± 0,05 kg. Għandu jkun hemm 650 ± 40 mm ta’ strixxi ħielsa bejn il-massa u l-punt fejn l-istrixxi jħallu l-qafas. It-tagħmir tal-qfil għandu jiġi applikat kollu u għandha ssir marka fuq iċ-ċinturin fejn dan jidħol fit-tagħmir tal-qfil. Il-massa għandha tiġi mgħollija u tinħeles sabiex taqa’ liberament fuq distanza ta’ 25 ± 1 mm. Dan għandu jiġi ripetut għal 100 darba ± 2 bi frekwenza ta’ 60 ± 2 ċiklu fil-minuta, biex tiġi simulata l-azzjoni ta’ ċaqliq bl-iskossi fuq it-trażżin għat-tfal f’karozza. Għandha ssir marka oħra fuq iċ-ċinturin fejn dan jidħol fit-tagħmir tal-qfil u għandha titkejjel id-distanza bejn iż-żewġ marki. It-tagħmir tal-qfil irid ikopri l-wisa’ kollha ta’ l-istrixxi meta installat b’manikin ta’ 15-il kg installat. Dan it-test għandu jitwettaq billi jintużaw l-istess angoli ta’ l-istrixxi bħal dawk li jiġu fformati waqt l-użu normali. It-tarf ħieles tal-parti taċ-ċinturin li jgħaddi minn fuq il-ħoġor għandu jkun imwaħħal. It-test għandu jitwettaq bis-sistema tat-trażżin għat-tfal imwaħħla sew mal-bank tat-test użat fit-test tal-qlib ta’ taħt fuq jew fit-test dinamiku. Iċ-ċinga tat-tagħbija tista’ titwaħħal mal-bokkla simulata.

8.2.7. It-test ta’ l-ikkondizzjonar għall-apparati li jaġġustaw armati direttament fuq it-trażżin għat-tfal

Installa l-akbar manikin li huwa maħsub it-trażżin għalih, bħallikieku għat-test dinamiku, bil-parti mdendla tat-tagħmir illaxkat standard, kif speċifikat fil-paragrafu 8.1.3.6, inkluża. Immarka linja ta’ referenza fuq l-istrixxi fejn it-tarf ħieles ta’ l-istrixxi jidħol fl-apparat li jaġġusta.

Neħħi l-manikin u poġġi t-trażżin fit-tagħmir ta’ l-ikkondizzjonar kif muri fl-Anness 19 tal- Figura 1.

L-istrixxi jridu jgħaddu minn ċikli għal distanza totali ta’ mhux inqas minn 150 mm minn ġewwa l-apparat li jaġġusta. Dan il-moviment għandu jkun tali li ta’ l-inqas 100 mm mill-istrixxi fuq in-naħa tal-linja tar-referenza lejn it-tarf ħieles ta’ l-istrixxi u l-bqija tad-distanza tal-movimenti (appross. 50 mm) fuq in-naħa ta’ l-ċinga integrali tal-linja tar-referenza jgħaddi mill-apparat li jaġġusta.

Jekk it-tul ta’ l-istrixxi mil-linja ta’ referenza għat-tarf ħieles ta’ l-istrixxi mhux biżżejjed għall-moviment deskritt aktar ’il fuq, il-150 mm ta’ moviment minn ġo l-apparat li jaġġusta għandu jkun mill-pożizzjoni totalment stirata taċ-ċinga integrali.

Il-frekwenza taċ-ċikli għandha tkun ta’ 10 ± 1 cikli/minuta, b’veloċità fuq “B” ta’ 150 ± 10 mm/sek.

It-test tat-temperatura

8.2.8.1. Il-komponenti speċifikati fil-paragrafu 7.1.5.1. għandhom jiġu esposti għal ambjent fuq superfiċje ta’ l-ilma fi spazju magħluq, bl-ambjent ikollu temperatura ta’ mhux inqas minn 80 °C, għal perjodu kontinwu ta’ mhux inqas minn 24 siegħa u mbagħad jitkessħu f’ambjent b’temperatura li ma teċċedix it-23 °C. Il-perjodu tat-tkessiħ għandu jiġi segwit immedjatament minn tliet ċikli konsekuttivi ta’ 24 siegħa l-wieħed, b’kull ċiklu jinkludi s-sekwenzi konsekuttivi li ġejjin:

(i) ambjent b’temperatura ta’ mhux inqas minn 100 °C għandu jinżamm għal perjodu kostanti ta’ 6 sigħat u dan l-ambjent għandu jintlaħaq fi żmien 80 minuta mill-bidu taċ-ċiklu; imbagħad

(ii) ambjent b’temperatura ta’ mhux aktar minn 0 °C għandu jinżamm għal perjodu kontinwu ta’ 6 sigħat u dan l-ambjent għandu jintlaħaq fi żmien 90 minuta; imbagħad

(iii) ambjent b’temperatura ta’ mhux aktar minn 23 °C għandu jinżamm matul il-bqija taċ-ċiklu ta’ 24 siegħa.

8.3. Iċ-Ċertifikazzjoni tal-Kuxxin tal-Bank tat-Test

8.3.1. Il-kuxxin tas-sit tat-test għandha tiġi ċċertifikata meta tkun għadha ġdida sabiex jiġu stabbiliti l-valuri inizjali tal-penetrazzjoni ta’ l-impatt u t-tnaqqis massimu tal-veloċità, u mbagħad wara kull 50 test dinamiku jew ta’ l-inqas kull xahar, skond liema minnhom jiġi l-ewwel, jew qabel kull test jekk it-tagħmir tat-test jintuża b’mod frekwenti.

8.3.2. Il-proċeduri taċ-ċertifikazzjoni u tal-kejl għandhom jikkorrispondu ma’ dawk speċifikati fil-verżjoni l-aktar reċenti ta’ l-ISO 6487; it-tagħmir tal-kejl għandu jikkorrispondi ma’ l-ispeċifikazzjoni ta’ kanal tad-data bil-klassi tal-filtru tal-kanal ta’ (CFC) 60.

Wettaq 3 testijiet permezz tat-tagħmir tat-test iddefinit fl-Anness 17 għal dan ir-Regolament, f’distanza ta’ 150 ± 5 mm mit-tarf ta’ quddiem tal-kuxxin fuq il-linja taċ-ċentru u f’distanza ta’ 150 ± 5 mm f’kull direzzjoni mil-linja taċ-ċentru.

Poġġi t-tagħmir f’pożizzjoni vertikali fuq wiċċ lixx u riġidu. Baxxi l-massa ta’ l-impatt sakemm tiġi f’kuntatt mal-wiċċ u qiegħed il-markatur tal-penetrazzjoni fuq il-pożizzjoni żero. Poġġi t-tagħmir b’mod vertikali ’l fuq mill-punt tat-test, għolli l-massa b’500 ± 5 mm u ħalliha taqa’ liberament sabiex tagħmel impatt fuq il-wiċċ tas-sit. Irreġistra l-penetrazzjoni u l-kurva tat-tnaqqis fil-veloċità.

8.3.3. Il-valuri massimi rreġistrati m’għandhomx jiddevjaw b’aktar minn 15 fil-mija mill-valuri inizjali.

8.4. Il-films u l-vidjos ta’ veloċità għolja

8.4.1. Sabiex tiġi ddeterminat l-imġiba tal-manikin u l-ispostamenti tiegħu, it-testijiet dinamiċi kollha għandhom jinġibdu fuq film jew vidjo bi frekwenza ta’ l-inqas ta’ 400 fotogramma/sekonda.

8.4.2. Għandu jintrama sew immarkar ta’ l-ikkalibrar xieraq fuq it-tròli jew fl-istruttura tal-vettura sabiex ikun jista’ jiġi ddeterminat l-ispostament tal-manikin.

8.5. Il-kejl ta’ l-elettriku.

Il-proċeduri tal-kejl għanhom jikkorrispondu ma’ dawk iddefiniti fl-edizzjoni l-aktar reċenti ta’ l-ISO 6487. Il-klassijiet tal-frekwenza tal-kanal għandhom ikunu:

Tip ta’ kejl CFC (Hz) It-tagħbijiet taċ-ċinturini 60 L-aċċellerazzjoni tar-ras(forma) 1 000 L-aċċellerazzjoni tas-sider. 180 L-aċċellerazzjoni tat-tròli 60

Ir-rata tal-kampjun għandha tkun mill-inqas ta’ tmien darbiet il-FH.(jiġifieri, f’installazzjonijiet b’filters ta’ qabel il-kampjun tal-klassi 1 000, dan jikkorrispondi għal rata minima tat-teħid tal-kampjun ta’ appross. 8 000 kampjun fis-sekonda għal kull kanal).

9. IR-RAPPORT TAT-TEST

9.1. Fir-rapport tat-test għandom jitniżżlu r-riżultati tat-testijiet u tal-kejl kollu u l-veloċita